Memahami Margin Call dan Kesannya pada Harga Saham

Ketika
isu audit Serba Dinamik
 menjadi perbualan hangat para pelabur pada akhir Mei tahun ini, berita tentang Pengarah Urusan Serba Dinamik, Datuk Awang Daud yang menjual sebahagian pegangan saham beliau turut menjadi tumpuan.

Isu ini dijernihkan apabila
beliau menyatakan penjualan saham
 itu disebabkan faktor teknikal pegangan margin pasaran saham beliau atau panggilan margin
(margin call)
 untuk akaun beliau dan bukannya sebagai satu langkah untuk melupuskan saham. Justeru itu, timbul persoalan, apakah itu
margin call
?

Apakah itu margin call?

Margin call merupakan istilah yang jarang didengar kerana ianya hanya melibatkan kepada pengguna akaun margin sahaja. Secara umumnya terdapat 3 jenis akaun pelabur iaitu akaun tunai
 (cash upfront)
, akaun cagaran
(colleteral account)
 dan akaun margin
(margin account)
.

Pemilik akaun margin mendapat kemudahan untuk menambah belian saham yang dimiliki dengan membuat pinjaman modal daripada broker tetapi dengan jumlah margin yang ditetapkan atau juga dikenali sebagai
maintenance margin
.

Sekiranya harga saham yang dipegang tersebut jatuh di bawah margin yang dibenarkan, maka
margin call
 akan berlaku. Broker akan memberi pilihan kepada pelabur untuk menjual beberapa unit pegangan saham tersebut atau menambah ekuiti ke dalam akaun mereka. Sekiranya tiada tindakan, broker berhak membuat jualan paksa
(force selling)
 kepada saham tersebut.

Bagaimana margin call berlaku?

Margin call
 berlaku apabila nilai ekuiti pelabur tersebut jatuh di bawah jumlah
maintenance margin
 yang dibenarkan oleh broker
. Maintenance margin
 ini dikira berdasarkan nilai ekuiti pemilikan modal pelabur dalam sesuatu pembelian saham.

Nilai ekuiti pelabur dikira
berdasarkan formula
 di bawah:

Sebagai contoh, pelabur A memiliki saham sebuah syarikat B dengan jumlah RM 20,000. RM 10,000 dari modal sendiri dan RM 10,000 yang lain dari broker.
 Maintenance margin
 syarikat broker adalah sebanyak 40%.

Sekiranya nilai saham jatuh pada harga RM 15,000, maka margin call akan berlaku. Ini kerana jumlah ekuiti pelabur A lebih rendah dari
maintenance margin
 yang ditetapkan berdasarkan formula di atas : (RM 15,000 - RM 10,000) / RM 15,000 = 0.33% < 40%.

Oleh itu, pelabur A mempunyai dua pilihan iaitu:

Menjual sebahagian pemilikan iaitu sebanyak RM 2500 untuk meningkatkan kadar pemilikan dengan kadar
maintenance margin.
Menjual saham tersebut bermaksud pelabur menjual saham yang sedang rugi.

Menambah ekuiti ke dalam akaun iaitu sebanyak RM 1000 untuk meningkatkan kadar pemilikan margin.

Ringkasan boleh dilihat pada gambar rajah di bawah.

Apakah kesan margin call dan force sell?

Mungkin untuk pelabur runcit yang memiliki pegangan saham yang kecil,
 margin call
 kurang memberi kesan yang kuat kepada harga saham. Tetapi jika melibatkan melibatkan seorang pelabur yang terpaksa menjual pegangan beliau berjumlah jutaan ringgit iaitu
volume
 yang besar pasti memberi kesan yang kuat pada harga saham.

Contoh yang terdekat adalah awal bulan Jun 2021 pada saham syarikat
 Serba Dinamik
. Datuk Awang Daud iaitu Pengarah Urusan dan juga merupakan pemegang saham ketiga terbesar Serba Dinamik menjual sebanyak 4.3 juta pegangan beliau dari pemilikan beliau pada 11 Jun 2021.

Kesannya, pada hari tersebut harga saham Serba Dinamik jatuh sebanyak 5% seperti gambar di bawah.

Graf Serba Dinamik.

Transaksi jual beli saham ahli-ahli lembaga sesebuah syarikat yang boleh dilihat di platform iSaham.

Contoh lain yang boleh kita pelajari adalah ketika pasaran di Bursa Malaysia menjunam jatuh pada Mac 2020. Antara
faktor kejatuhan index FBM KLCI
 ketika itu adalah
margin call
 dan
force selling
 oleh para pelabur. Pelabur yang tidak mampu menambah ekuiti sebagai cagaran terpaksa menjual pegangan mereka atau syarikat broker membuat
 force selling
.

Selepas penjualan saham oleh ramai pelabur, harga saham pun jatuh. Kemudian mengakibatkan
margin call
 dan
force selling
 berlaku sekali lagi tetapi kepada pelabur-pelabur lain pula. Situasi
force selling
 yang tidak putus-putus ini bersama dengan
volume
kumulatif yang besar ibarat
domino effect
pada harga saham dan memberi tekanan jualan yang kuat pada pasaran dan kesannya index FBM KLCI jatuh menjunam.

Atas faktor cabaran dan ketidaktentuan pasaran seperti tadi,
Suruhanjaya Sekuriti Malaysia (SC) mengambil beberapa inisiatif
 untuk membantu pelabur dan peserta pasaran. Antara inisiatif SC adalah:

Broker boleh menerima cagaran lain seperti bon, unit amanah, emas dan harta tak alih
(immovable properties)
 untuk mengekalkan akaun margin pelanggan mereka.

Memberi kelonggaran syarat
margin call
 kepada broker untuk pelanggan mereka. Sebelum ini, broker dikehendaki secara automatik mencairkan akaun margin pengguna mereka sekiranya ekuiti dalam akaun susut di bawah 130% dari baki tertunggak.

Inisiatif ini membantu pasaran supaya lebih stabil dan dapat menangani kejatuhan index bursa secara mendadak dengan mengurangkan aktiviti
margin call
 dan
force selling
.

Pada 19 Mac 2020, index FBM KLCI ditutup pada 1219.72, terendah sejak 7 October 2009. Sumber: The Star

Apa yang boleh dipelajari?

Akaun margin adalah satu fasiliti akaun dalam pelaburan saham di mana pengguna dapat meningkatkan kuasa beli dengan meminjam modal dari broker. Namun begitu, kemudahan ini juga boleh di ibaratkan sebagai pisau bermata dua. Pelabur ada peluang untuk untung berganda dan juga ada risiko untuk rugi berganda.

Untuk pelabur yang mengunakan akaun
cash upfront
, iaitu kuasa membeli mereka terhad kepada modal yang dideposit sahaja, mereka juga boleh mengambil pengajaran tentang pentingnya mengurus risiko sekiranya nilai saham yang dimiliki jatuh.
Margin call
 berlaku kerana broker cuba mengelakkan kerugian pada pihak mereka.

Oleh kerana kita melabur dengan duit sendiri, kita sepatutnya lebih berjaga-jaga dan ada
exit plan
 jika strategi tidak menjadi. Mempunyai
exit plan
 penting kerana dapat meminimumkan kerugian kita dan mengelak kerugian yang lebih banyak sekiranya harga saham yang dipegang semakin turun. Menggunakan teknik harapan boleh membuatkan kita terjebak dalam

Sunk Cost Fallacy
.


Memahami Merger & Acquisition (M&A)

Mungkin ada yang dah baca tentang
Ancom Berhad
 telah
memuktamadkan pengambilalihan semua asset dan liabiliti

Nylex (Malaysia) Berhad
 dengan pembelian berjumlah RM 179.3 juta yang akan dipenuhi melalui gabungan tunai dan terbitan saham Ancom baharu.

Menurut Ketua Pegawai Eksekutif syarikat Ancom, melalui penggabungan dengan syarikat Nylex ini membolehkan mereka mendapat rangkaian produk yang lebih luas, faedah sinergi, penjimatan kos syarikat dan sebagainya.

Artikel kali ini akan menerangkan tentang maksud penggabungan dan pengambilalihan (M&A), serta tujuan dan kesan aktiviti M&A dilaksanakan.

Maksud Penggabungan & Pengambilalihan

Mergers
 atau penggabungan ialah strategi korporat untuk bergabung dengan syarikat lain dan beroperasi sebagai satu entiti yang sah. Penggabungan biasanya bersifat sukarela dan melibatkan syarikat yang mempunyai saiz dan skop yang lebih kurang sama.

Acquisitions
 atau pengambilalihan pula ialah apabila satu syarikat membeli sebahagian besar atau semua saham syarikat lain untuk mendapatkan pemilikan dan kawalan ke atas syarikat tersebut. Syarikat yang mengambil alih dikenali sebagai pemeroleh (
acquirer
), manakala syarikat yang diambil alih dikenali sebagai syarikat sasaran (
target
). Membeli lebih daripada 50% daripada firma sasaran dan aset lain memberikan syarikat pemeroleh tersebut kuasa untuk membuat keputusan mengenai aset baharu yang diperoleh tanpa kebenaran pemegang saham syarikat lain.

Tujuan penggabungan & pengambilalihan (M&A)

Aktiviti penggabungan dan pengambilalihan berlaku atas pelbagai sebab. Antaranya adalah seperti berikut:

Mewujudkan sinergi

Sinergi ialah konsep yang membolehkan dua atau lebih syarikat bergabung dan mendapat faedah yang lebih besar daripada menjalankan perusahaan mereka secara individu. Melalui penggabungan dan pengambilalihan boleh menghasilkan sinergi seperti pengurangan kos dan peningkatan pendapatan. Sinergi kos boleh terbentuk daripada pelaksanaan skala ekonomi, manakala sinergi pendapatan boleh terhasil daripada penjualan lebih banyak daripada dua syarikat secara berasingan, harga yang lebih tinggi dan pelbagai lagi.

Kuasa pasaran yang lebih kukuh

Dalam penggabungan
 horizontal
, entiti yang terhasil akan memperoleh bahagian pasaran atau
market share
 yang lebih tinggi dan berkemungkinan mendapat kuasa untuk mempengaruhi harga. Penggabungan
horizontal
 di sini merujuk kepada dua syarikat yang beroperasi dalam industri yang sama.

Melalui penggabungan
vertical
 juga menghasilkan kekuatan pasaran yang lebih tinggi. Hal ini kerana syarikat mempunyai kawalan yang besar ke atas rantaian bekalannya di mana secara tak langsung boleh mengelakkan isu bekalan tidak cukup atau terhad. Penggabungan
vertical
 di sini merujuk kepada penggabungan di antara syarikat dengan rantaian bekalannya (pembekal atau pelanggan).

Diversifikasi

Apa jua perniagaan yang dijalankan semestinya tidak lari dengan risiko. Syarikat yang beroperasi dalam industri kitaran (
cyclical industries
) mungkin merasakan keperluan untuk mempelbagaikan aliran tunai mereka untuk mengurangkan kerugian yang besar semasa kemelesetan dalam industrinya. Oleh itu, dengan memperoleh atau bergabung dengan syarikat yang lain daripada industrinya, boleh mengurangkan risiko pasaran.

Kesan terhadap M&A

Melalui aktiviti penggabungan dan pengambilalihan (M&A) boleh memberikan kesan kepada pelbagai faktor, seperti:

Pengurusan

Pengurusan syarikat akan berubah mengikut persetujuan M&A. Syarikat yang merundingkan penggabungan ini akan mempertimbangkan barisan lembaga pengarah, pasukan pengurusan, unit operasi dan sebagainya.

Pekerja

Dengan pelaksanaan M&A, perubahan akan datang boleh mewujudkan ketidakpastian daripada kalangan pekerja. Pekerja-pekerja akan bimbang tentang perubahan budaya kerja akan datang, pengurusan baharu, kehilangan jawatan dan pelbagai lagi.

Saham syarikat

Reaksi pasaran terhadap aktiviti M&A ini boleh jadi positif atau negatif, bergantung kepada persepsi oleh pelabur tentang perjanjian urus niaga tersebut sama ada penggabungan tersebut memberi manfaat kepada kedua-dua syarikat atau tidak. Selain itu, dari segi keadaan ekonomi semasa juga boleh memberi kesan kepada syarikat yang bergabung tersebut dari segi prestasi kewangan, dan lain-lain.

Rumusan

Penjelasan di atas adalah penerangan ringkas tentang asas penggabungan dan pengambilalihan (M&A). Melalui aktiviti M&A ini, kedua-dua syarikat boleh mendapat manfaat bersama dari segi sinergi, manfaat kewangan, peningkatan daya saing dan pelbagai. Namun, terdapat juga kesan yang negatif terhadap aktiviti M&A ini yang tidak dapat dielakkan seperti perselisihan faham dalam budaya organisasi, dan lain-lain lagi.

Rujukan

Investopedia

CFI


Memahami Polisi Dividen Syarikat

Dividen ialah pembahagian keuntungan syarikat kepada pemegang sahamnya. Apabila syarikat memperoleh keuntungan, mereka mampu membayar sebahagian daripada keuntungan sebagai dividen kepada pemegang saham. Dividen ini adalah salah satu cara syarikat menghargai pemegang saham yang melabur ke dalam syarikat mereka.

Pembayaran dividen bergantung kepada keuntungan syarikat dan
dividend policy
 yang ditetapkan. Dalam post kali ini, kita akan mendalami beberapa perkara yang anda perlu tahu tentang
dividend policy
.

Apa itu dividend policy?

Dividend policy
 boleh ditakrifkan sebagai garis panduan pengagihan dividen yang disediakan oleh lembaga pengarah atau
board of director
 syarikat itu sendiri.

Apabila syarikat membuat keuntungan, mereka perlu membuat keputusan tentang apa yang boleh dilakukan dengan keuntungan tersebut. Lembaga pengarah syarikat boleh tentukan sama ada ingin mengekalkan keuntungan dalam syarikat (
retained earnings)
, atau mengagihkan wang kepada pemegang saham dalam bentuk dividen.

Jenis dividend policy

Para pengarah perlu mengambil kira banyak faktor semasa membuat keputusan ini, seperti prospek pertumbuhan syarikat dan projek masa depan. Terdapat pelbagai polisi dividen, seperti:

1.
Regular dividend policy

Di dasar dividen tetap atau
regular dividend policy
 ini, syarikat membayar dividen kepada pemegang sahamnya setiap tahun.

Jika syarikat ini membuat keuntungan luar biasa atau sangat tinggi, lebihan keuntungan tidak akan diagihkan kepada pemegang saham tetapi dikekalkan oleh syarikat sebagai
retained earnings
. Sekiranya syarikat mengalami kerugian, pemegang saham masih akan dibayar dividen di bawah polisi tersebut.

2.
Stable dividend policy

Dalam polisi ini, syarikat memutuskan jumlah dividen tetap untuk para pemegang saham, yang dibayar secara berkala. Tiada perubahan dalam dividen yang dibenarkan walaupun syarikat mengalami kerugian atau menjana keuntungan yang tinggi.

3.
Irregular dividend policy

Di bawah dasar dividen yang tidak teratur atau
irregular dividend policy
, syarikat mungkin membayar atau mungkin tidak membayar dividen kepada para pemegang sahamnya. Ia bergantung kepada lembaga pengarah syarikat untuk tentukan apa yang akan dilakukan dengan keuntungan tersebut.

Jika syarikat membuat keuntungan yang tidak normal atau sangat tinggi, mereka boleh mengagihkan dividen atau tidak membayar sebarang dividen langsung. Boleh jadi mereka membuat keputusan untuk menyimpan keuntungan tersebut bagi tujuan pengembangan perniagaan dan projek masa depan syarikat.

4.
No dividend policy

Di bawah dasar ini, syarikat tidak mengagihkan dividen kepada pemegang saham. Ini kerana sebarang keuntungan yang diperolehi oleh syarikat akan dikekalkan dan dilaburkan semula ke dalam perniagaan mereka untuk pertumbuhan masa hadapan.

Semak dividen syarikat

Dividen boleh diberikan secara sekali setahun atau berkala mengikut separa tahunan atau suku tahunan. Pengagihan dividen ini bergantung kepada keputusan dari
board of directors
 syarikat.

Anda boleh gunakan screener
Upcoming Dividends Screener
 untuk dapatkan senarai saham yang akan memberikan dividen dalam masa terdekat. Dari sini juga boleh lihat jenis dividen yang diberikan serta tarikh-tarikh penting bagi penerimaan dividen tersebut.

Upcoming Dividends Screener

Jika kurang
familiar
 dengan istilah seperti
Final dividend
,
Interim dividend
 dan sebagainya, anda boleh
baca post ini
 untuk memahami lebih lanjut tentang istilah tersebut.

Rumusan

Dividen dan dasar dividen syarikat adalah faktor penting yang perlu dipertimbangkan oleh pelabur semasa ingin membuat keputusan pelaburan sesebuah saham. Selain
capital gain
 atau keuntungan daripada jual beli saham, dividen dapat membantu pelabur memperoleh pulangan yang tinggi daripada pelaburan mereka, dan dasar pembayaran dividen syarikat mencerminkan prestasi kewangannya.


Memahami Theoretical Opening Price

Theoretical Opening Price

Theoretical Opening Price adalah sistem penentuan harga buka yang ditetapkan oleh pengendali pasaran saham seperti Bursa Malaysia di negara kita. Ianya dirujuk sebagai TOP oleh Bursa Malaysia atau T-O dalam platform M+ Online. T-O akan dikira tiga kali dalam sehari pada sesi Pre-Open/Close. Pertama adalah pada Pre-Open sesi pagi, seterusnya Pre-Open selepas rehat tengahari dan akhirnya pada sesi Pre-Close sebelum trading at last (sebelum pasaran ditutup).

Pada waktu yang disebut di atas tadi, anda akan lihat pesanan harga seolah-olah tak betul. Contohnya harga semasa berada pada RM 1, tapi harga yang beratur untuk beli boleh jadi lebih tinggi seperti RM 1.05, RM 1.10 dan sebagainya. Sebenarnya, pasaran berada dalam keadaan waktu rehat buat masa tersebut. Pesanan hanya akan terpadan apabila pasaran memasuki semula sesi melabur. Apabila pasaran bersambung semula, harga buka akan dicari mengikut algorithm carian T-O.

Bagaimana Theoretical Opening Price ditentukan?

Satu perkara yang anda perlu faham ialah suatu saham mempunyai hanya satu harga semasa. Maka dari pesanan yang beratur tadi, Bursa perlu memilih satu harga yang akan menjadi harga saham ketika sesi trading bersambung melalui sebuah algorithm. Algorithm ini mengambil kira kriteria di bawah, tapi sekiranya susah nak difahami (memang agak susah), boleh baca penerangan di perenggan seterusnya.

Membolehkan padanan paling banyak berdasarkan volume

Jika terdapat lebih dari satu harga dari kriteria 1, baki lot tak terpadan yang lebih rendah antara harga-harga ini akan diberi keutamaan.

Jika masih terdapat lebih dari satu harga dari kriteria 2, harga ditentukan berdasarkan kecenderungan Market Pressure (sama ada ke bullish atau bearish).

Sekiranya ketiga-tiga kriteria ini tak tercetus (triggered), harga market open akan ditentukan berdasarkan harga market close sesi sebelumnya

Penerangan Algorithm T-O Bursa

Algorithm T-O Bursa
 ini mengambil kira semua senario yang boleh terjadi ketika pasaran dibuka. Oleh itu, ia perlu diperincikan sehingga beberapa peringkat saringan untuk penentuan harga.

Pertama sekali, algorithm ini akan menapis harga beratur yang mempunyai paling banyak padanan berdasarkan harga dan volume. Harga belian yang tinggi boleh dipadankan dengan harga jualan yang lebih rendah, manakala harga jualan yang lebih rendah pula boleh dipadankan dengan harga yang lebih tinggi.

Apa yang berlaku dalam algorithm ni adalah sebuah titik tengah akan dicari berdasarkan volume kesemua pesanan yang beratur. Dan sekiranya titik tengah itu melibatkan lebih daripada dua harga, satu harga akhir akan dipilih berdasarkan tekanan pasaran sama ada bullish atau bearish. Proses ini akan berulang setiap kali terdapat pesanan baru dalam sistem sehinggalah pasaran dibuka.

Jalan pintas mendapatkan T-O

Kebiasaannya, anda tak akan mengira T-O secara manual. Semuanya telah pun diautomasikan dalam platform trading anda. Contohnya dalam M+ Online (melalui browser sahaja), anda boleh lihat ruangan T-O dari senarai saham. Ruangan ini akan memberitahu anda harga T-O yang telah dikira setiap kali mana-mana pelabur meletakkan pesanan pada sesebuah saham. Jadi, ianya sentiasa mengikuti masa terkini ketika sesi Pre-Open/Close.

Seperti yang disebut sebelum tadi, T-O akan berlaku pada sesi pagi, tengah hari dan petang. Maka pada Pre-Open/Close anda dapat lihat T-O dikosongkan semula untuk mendapatkan harga T-O baru pada sesi melabur yang akan bersambung selepasnya.

Apa yang berlaku bila pasaran dibuka

Apabila pasaran berehat, tiada pesanan jual beli saham yang akan dipadankan. Pada waktu ini, pesanan jual beli pada saham boleh ada banyak padanan. Namun ia hanya akan dipadankan ketika pasaran bersambung semula. Harga yang akan dipadankan pula adalah pada harga T-O.

Potong barisan dalam saham

Seperti yang disebut tadi, selepas habis rehat, pasaran akan bersambung semula pada harga T-O. Maka di sini ada satu cara untuk anda terus beli saham pada harga T-O. Anda boleh beratur pada harga belian yang tinggi pada Pre-Open/Close dan ia masih akan terpadan pada T-O. Sekiranya anda ingin menjual, boleh letak pesanan pada harga lebih rendah daripada T-O.

Contoh situasi T-O

Untuk menggambarkan pemilihan harga T-O, kita akan gunakan contoh ringkas di bawah.

Jadual 1: Buku pesanan contoh jual beli saham

Beli

Jual

# Pesanan

Kuantiti

Harga

Harga

Kuantiti

# Pesanan

001

10

1.40

1.00

100

006

002

20

1.30

1.10

90

007

003

30

1.20

1.20

80

008

004

40

1.10

1.30

70

009

005

50

1.00

1.40

60

010

Mengikut peraturan padanan, harga belian yang lebih tinggi boleh dipadankan dengan harga jualan lebih rendah. Sebaliknya pula dengan harga jualan yang rendah, ia boleh dipadankan dengan harga belian yang lebih tinggi. Maka cara pengiraan untuk mendapatkan T-O boleh disusun seperti di bawah:

Jadual 2: Jalan kira pemilihan harga T-O

Jumlah belian boleh padan

Kuantiti belian

Harga (RM)

Kuantiti jualan

Jumlah jualan boleh padan

Jumlah tertinggi padanan

10

10

1.40

60

400

10

30

20

1.30

70

340

30

60

30

1.20

80

270

60

100

40

1.10

90

190

100

150

50

1.00

100

100

100

Tumpuan pengiraan ini adalah mencari satu harga akhir, maka harga disusun mengikut urutan. Setiap harga boleh ada permintaan jual dan beli. Belian di harga lebih tinggi boleh dipadankan dengan jualan di harga lebih rendah. Oleh itu, semakin banyak padanan boleh berlaku pada harga yang lebih rendah.

Kita boleh lihat dalam column
Jumlah belian boleh padan
, angka ini bertambah apabila semakin menuruni jadual. Ini adalah kerana harga RM1.40 boleh dipadankan dengan jualan pada harga RM1.30. Harga-harga yang lebih tinggi ini pula boleh juga terpadan pada harga yang lebih rendah. Sebaliknya pula berlaku untuk jualan dengan
Jumlah jualan boleh padan
 yang semakin banyak apabila lihat jadual dari bawah ke atas.

Dari sini, anda dapat lihat jumlah tertinggi yang boleh terpadan adalah sebanyak 100 lot dari 2 harga yang berbeza, RM 1.10 dan RM 1.00 berdasarkan kriteria algorithm T-O yang pertama. Kriteria kedua pula akan menapis dari sudut baki tak terpadan yang lebih rendah. Jika kita lihat pada contoh, baki transaksi tak terpadan dari harga RM 1.10 adalah 90 lot jualan, manakala RM 1.00 pula berbaki 50 lot belian. Oleh itu, RM 1.00 akan menjadi T-O untuk contoh ringkas ini.

Apabila pasaran dibuka, lot belian pada pesanan 001 (Jadual 1) akan dipadankan terlebih dahulu, diikuti dengan 002, 003 dan 004 mengikut urutan. Semuanya sebanyak 100 lot akan terpadan dengan pesanan 006 pada RM 1.00 yang menjadi harga terkini. Pesanan 005 tidak terpadan dan akan menjadi Best Buy. Best Sell pula akan didahului oleh pesanan 007.

Jadual 3: Keadaan buku pesanan selepas pasaran dibuka

Belian

Jualan

# Pesanan

Kuantiti

Harga

Harga

Kuantiti

# Pesanan

005

50

1.00

1.10

90

007

1.20

80

008

1.30

70

009

1.40

60

010


Memandang Axiata 5 Tahun ke Hadapan

Hari ni team iSaham telah pergi menjenguk AGM
Axiata
 di Nexus Ballroom, Bangsar South. Penyampaian untuk AGM tadi oleh CEO Tan Sri Jamaludin Ibrahim begitu bersemangat. Antara perkara yang dibincangkan ialah berkenaan dengan prestasi keseluruhan yang semakin kukuh, potensi gabungan yang kuat antara Telenor dan Axiata di peringkat Asia dan juga perancangan untuk Axiata.

Rangkaian Liputan Axiata

Kami pasti ramai kenal Axiata melalui Celcom, namun tahukah anda Axiata ada banyak lagi mobile operator di negara Asia yang lain? Negara-negara Asia yang dimasuki Axiata sebagai mobile operator adalah Nepal, Sri Lanka, Bangladesh, Cambodia dan Indonesia. Axiata mendapat kedudukan pasaran kedua teratas dalam negara-negara ini. Mereka juga menjangka potensi waktu panjang untuk Indonesia menjelang 2050 yang akan menjadi salah sebuah ekonomi besar dunia.

3 Strategi Teras Untuk Mendahului Pasaran

Sejak tahun 2016, Axiata telah memasuki fasa transformasi untuk menjadi generasi baru jaguh digital (Becoming A New Generation Digital Champion). Axiata meletakkan 3 teras sebagai strategi, iaitu digital telco, digital business dan infrastructure. Strategi digital telco akan menjadikan mobile operator di bawah Axiata untuk meliputi segmen jalur lebar ke rumah-rumah dan bisnes.

Digital business akan menumpukan daya keuntungan untuk Axiata Digital Services (ADS) yang melibatkan servis kewangan seperti Boost, pengiklanan
ada
, dan platform Apigate. Dari segi infrastructure, Axiata akan memberikan fokus kepada edotco untuk menjalankan bisnes menara komunikasi untuk pertumbuhan global.

Potensi Gabungan Axiata-Telenor sebagai MergedCo

CEO membuka peyampaian tentang potensi gabungan Axiata-Telenor dengan memberikan gambaran bahawa prestasi industri telco pada peringkat global adalah merosot dan kini adalah waktu yang mencabar untuk industri ini. Pembentukan MergedCo adalah langkah ke hadapan untuk berdaya saing dengan menggabungkan aset, kawasan liputan dan jumlah pengguna. Sekiranya gabungan ini berjaya diteruskan, MergedCo akan menjadi kumpulan telco terbesar (dari segi revenue) di rantau ASEAN dan Asia Selatan.

Gabungan ini juga akan memiliki 9 anak syarikat telco dibawahnya, dengan 6 pemain nombor satu, 2 pemain nombor dua, dan 1 pemain nombor tiga industri telco di negara masing-masing. Jumlah pelanggan yang akan diperoleh di bawah MergedCo ini adalah sebanyak 300 juta.

Dengan volume pengguna yang lebih besar, Axiata-Telenor akan mendapat manfaat untuk mendapat ruangan network yang lebih luas. Dari sini, lebih banyak peluang akan terbuka untuk mempromosikan servis data seperti yang sedang diusahakan oleh Axiata dengan Boost,
ada
, Apigate dan sebagainya.

Dari segi struktur organisasi, MergedCo yang merupakan nama syarikat gabungan buat masa ini, akan dipimpin oleh pengarah dari Malaysia. Ia akan menjadi sebuah entiti syarikat bertaraf antarabangsa yang mengendali servis rangkaian telekomunikasi di rantau Asia Selatan dan ASEAN.

Dalam perbincangan penggabungan ini, terdapat beberapa bisnes yang masih kekal di bawah syarikat masing-masing iaitu Digital untuk Telenor dan Robi, Idea dan ADS untuk Axiata. Pada peringkat Malaysia pula, Celcom dan Digi akan membentuk sebuah entiti, dan CEO memberitahu bahawa tiada pemberhentian kerja akan dilakukan, namun ada kemungkinan untuk penawaran VSS.

Setakat ini, pihak Axiata dan Telenor masih berada di tahap perbincangan. Namun, CEO juga mengatakan sekiranya menjadi, MergedCo akan beroperasi dalam suku ketiga 2020. Segala potensi keuntungan yang dibincangkan boleh dijangkakan dalam jangkamasa 5 tahun ke hadapan.


Membeli Emas dengan ETF

Exchange Traded Fund atau ETF bermaksud Dana Dagangan Saham iaitu dana pelaburan yang boleh didagang melalui pasaran saham. Antara ETF patuh syariah yang wujud di pasaran ketika ini adalah MyETF untuk dana jenis ekuiti dan TradePlus Shariah Gold Tracker untuk pelaburan emas. Kali ini, kita akan memberi fokus pada pembelian emas dengan ETF.

Pengenalan

Dana
TradePlus Shariah Gold Tracker
 atau GOLDETF membolehkan kita melabur pada emas fizikal tanpa perlu dipegang secara fizikal. Dana ini disandarkan pada emas fizikal yang disimpan di Singapura. Pelaburan dana ini adalah patuh syariah, berpandukan perunding syariah Amanie Advisors Sdn Bhd. Setakat ini, TradePlus Shariah Gold Tracker adalah satu-satunya dana ETF syariah yang bersandarkan pada harga emas dan berstatus patuh syariah.

95% daripada keseluruhan dana berjumlah USD 26.1 juta ini disimpan dalam bentuk emas, manakala selebihnya dalam bentuk pelaburan pasaran kewangan patuh syariah. Dari sini, satu unit GOLDETF dianggarkan sama dengan 0.01 gram emas, berserta tunai. Sekiranya anda membeli 1 lot unit, ianya bersamaan dengan membeli 1 gram emas. Sebagai perbandingan, kita boleh lihat harga emas semasa dengan harga satu lot ETF di bawah:

Carta harga emas:
iSaham

Mudah dan murah didagangkan

ETF adalah dana yang tersenarai di pasaran Bursa Malaysia dan boleh didagang di platform dagangan. Anda cuma perlu
membuka akaun CDS
 melalui broker untuk membeli ETF. Jual beli ETF boleh dibuat sama seperti saham didagangkan. Anda boleh jual atau beli bila-bila masa pada waktu pasaran Bursa Malaysia.

Pembelian emas dengan
GOLDETF
 juga merupakan antara yang termurah di pasaran. Anda boleh bandingkan sendiri pembelian emas melalui ejen, kedai dan juga aplikasi pembelian emas. Sekiranya anda membeli GOLDETF, kos yang terlibat adalah kadar broker. Antara kadar yang anda boleh lihat adalah pada 0.08% atau RM 8 minimum dengan M+ Online.

Bagaimana menjana keuntungan dengan ETF?

Sama seperti saham, anda mendapat keuntungan dari ETF sekiranya membeli pada harga rendah dan jual pada harga tinggi (Buy Low Sell High). Sekiranya ETF tersebut adalah jenis ekuiti, kebiasaannya terdapat juga pemberian dividen yang disebut sebagai income distribution. Dividen ini tertakluk kepada pemberian dividen oleh saham pendasar di bawah dana ETF tersebut.

Untuk ETF jenis komoditi emas pula, cara mendapatkan keuntungan adalah sama sahaja dengan pelaburan emas. Nilai pelaburan anda akan menaik apabila harga emas menaik. Antara perkara yang boleh menyebabkan harga emas naik ialah tahap hutang yang tinggi dalam pasaran kewangan dan kelemahan harga aset.


Membeli Saham yang Berpotensi Masuk Indeks

FBMKLCI ialah indeks yang menjadi kayu ukur prestasi syarikat2 di bursa malaysia. Selalu bila dikatakan market kita tengah bagus atau tengah bergoyang, itu merujuk kepada FBMKLCI. 30 syarikat terbesar (dan terpilih) akan dimasukkan ke dalam indeks ini dan dikemaskini beberapa kali setahun.
Kenapa penting? Syarikat yang terbesar (dan terpilih) selalunya ialah syarikat yang sudah berkembang dengan jayanya dan kukuh. Sebab tu ada fund pasif yang hanya membeli indeks sahaja, dan sebenarnye mengalahkan 70% fund yang mempunyai fund manager aktif.
Satu strategi yang berguna disini ialah mencari syarikat yang berpotensi masuk indeks, sebab salah satu kriteria penting dalam pemilihan indeks ialah syarikat mestilah mempunyai market capitalization yang besar (antara top 30-40).
Antara kelebihan strategi ini ialah, pertamanya, anda membeli syarikat yang kukuh dan kuat, dan keduanya, apabila saham masuk ke dalam indeks, fund yang track indeks akan adjust portfolio masing2 dan membeli saham2 ini. Belian yang kuat menambahkan demand pada saham, dan menguatkan harga saham. Contoh saham yang berjaya sebelum ini ialah NESTLE, HARTA dan DIALOG.
Kali ini kita dapat lihat harga TOPGLOV sudah semakin kuat dengan harapan kuat masuk ke dalam indeks manakala TM sudah berada di paras lemah kerana bakal terkeluar dari indeks. Kejatuhan sementara boleh dijadikan peluang untuk membeli saham2 seperti ini (ini hanyalah idea strategi dan bukannya buy call). Risiko: saham / market cap boleh jatuh dengan drastik pada bila2 masa, dan saham yang market cap tinggi juga boleh tidak terpilih ke dalam indeks.

Saham berpotensi masuk indeks ialah TOPGLOV diikuti dengan WPRTS (kebarangkalian lebih rendah). Screener:
Potential FBMKLCI Inclusion

Saham berpotensi besar keluar daripada indeks ialah TM. Screener:
Potential FBMKLCI Exclusion
Konsep yang sama untuk indeks MSCI
Indeks lain yang boleh dipantau dengan konsep yang sama ialah MSCI Index di mana ada fund yang menggunakan fund ini sebagai kayu ukur membeli. Saham QL baru masuk senarai indeks manakala MYEG, ASTRO, FGV dan UMW tumpas dan terkeluar daripada indeks ini. Untuk melihat saham yang berpotensi masuk pada masa akan datang, boleh rujuk screener
Potential MSCI Inclusion
.


Membuat Catatan Jurnal Pelaburan Saham - Bahagian 1

Antara kesilapan yang kita boleh buat dalam melabur ialah dengan tidak merekod prestasi pelaburan. Sepanjang setahun, anda mungkin bertukar-tukar pegangan saham. Ada yang di antara pegangan ini akan memberikan keuntungan, dan ada juga yang menyebabkan portfolio anda terjejas. Akhir sekali, anda pun tak tahu di mana kedudukan pelaburan sama ada untung atau rugi. Di sinilah pentingnya untuk menyimpan jurnal pelaburan - untuk mengukur prestasi pelaburan kita.

Ada macam-macam cara yang anda boleh ikut untuk merekod jurnal pelaburan. Ada yang lebih ringkas, tapi hanya berikan maklumat asas. Ada pula yang sangat detail, tapi agak leceh untuk dicatat. Anda boleh ikut mana-mana cara yang anda suka, asalkan yang penting sekali, kedudukan pelaburan dapat dikenalpasti dengan prestasi untung rugi.

Aspek yang boleh diukur dalam jurnal pelaburan

1. Modal masuk / keluar

Modal adalah aspek yang penting dalam pelaburan. Ia mungkin datang dari poket anda sendiri, atau mungkin sebuah pinjaman yang anda perlu pulangkan semula. Matlamat pelaburan sudah tentu untuk menggandakan modal ini kepada nilai yang lebih besar, namun kerugian juga adalah satu risiko yang anda mungkin hadapi.

Dari segi penilaian pelaburan, lebih cepat masa diambil untuk berikan anda pulangan, lebih baiklah pelaburan yang dibuat. Maka masa juga adalah satu aspek yang anda ingin sekalikan dengan modal yang dimasukkan tadi.

Anda boleh lihat sejarah deposit pada
Payment
 >
Status
. Dari data ini, pindahkan pada tool yang anda biasa guna untuk pengiraan, contohnya Excel atau Google Sheets.

2. Nilai pelaburan

Nilai pelaburan ini boleh juga disebut sebagai nilai portfolio. Mungkin ada yang terfikir nilai pelaburan ini adalah sama dengan modal yang dimasukkan tadi. Tak semestinya. Modal yang kita dimasukkan dalam CDS tadi belum tentu digunakan sepenuhnya. Contohnya kalau modal anda RM 3000, saham RM 0.99 sebanyak 3000 unit membolehkan pegangan sebanyak RM 2970, tak termasuk caj broker.

Seterusnya, nilai pelaburan boleh berubah walaupun tiada perubahan pada modal. Sekiranya pelaburan pertama anda mencatatkan keuntungan, anda mempunyai modal yang lebih untuk membuat pelaburan kedua. Modal asal yang dimasukkan dalam CDS masih sama.

Anda boleh kemas kini catatan untuk nilai pelaburan ini setiap kali menukar portfolio. Atau sekiranya anda lebih suka untuk menilai secara bulanan atau mingguan, boleh catat nilai pelaburan pada setiap kitaran bulan atau minggu. Sekiranya nilai ini berkembang, maka anda membuat semakin banyak keuntungan. Jadi, anda boleh nilai prestasi untung rugi mengikut kitaran jurnal anda.

Nilai pelaburan boleh didapati pada
Portfolio
 >
Total Portfolio Value
.

3. Maklumat transaksi

Bahagian transaksi merupakan aspek maklumat yang lebih terperinci. Dengan maklumat ini, anda boleh semak semula sejarah jual beli yang telah dibuat. Sekiranya anda seorang pelabur aktif, mencatat kesemua transaksi yang dilakukan memerlukan disiplin yang tinggi.

Ada banyak perkara yang boleh berlaku di sini. Antara maklumat yang boleh dicatat:

tarikh

nama saham

transaksi jual / beli

lot jual / beli

harga jual / beli

waktu beli / jual

strategi / sebab / kriteria

caj broker

Kalau anda mampu pantau secara mikro kesemua aspek ini, mungkin anda boleh pertimbangkan untuk catatkan maklumat transaksi ini. Dari sini, anda boleh nilai mana-mana aspek yang yang memberikan anda pulangan yang baik. Aspek ini boleh jadi saham pegangan, strategi yang bagus, jangka masa pegangan dan sebagainya.

Sekiranya melabur secara aktif, mungkin maklumat ini akan jadi agak banyak untuk anda catatkan. Kalau rasa tak mampu untuk pantau kesemua transaksi, cukup sekadar pantau dana utama anda. Jika tak mampu juga, sekurang-kurangnya pantau aspek yang dah dibincangkan dalam poin 1 dan 2 tadi.

Dalam platform trading, anda boleh dapatkan maklumat transaksi ini dalam
Order Status
 untuk jual beli harian. Kalau nak lihat pada transaksi yang pernah dibuat, boleh pergi ke
My Account
 >
Daily Business Done
.


Membuat Catatan Jurnal Pelaburan Saham - Bahagian 2

Ini adalah sambungan kepada tulisan sebelum ini dalam perbincangan untuk
membuat jurnal pelaburan
. Ada beberapa cara yang boleh digunakan untuk mencatat jurnal pelaburan. Ada yang ringkas dan mudah, ada yang lebih terperinci dan memerlukan disiplin. Ada juga yang lebih kompleks tapi dapat berikan gambaran keseluruhan.

1. Gambaran Ringkas

Dalam contoh di atas, kita boleh lihat lebih banyak tumpuan diberikan kepada pergerakan nilai portfolio berbanding transaksi saham. Ianya mudah untuk dicatat, dan dapat menterjemahkan prestasi pelaburan secara keseluruhan. Kekurangan catatan ini pula adalah tak dapat lihat pelaburan mana satu yang bagus dan tak bagus dari segi pegangan saham, strategi dan sebagainya. Namun, sekiranya anda menggunakan strategi yang sama, mungkin boleh juga catatkan strategi apa yang digunakan.

Untuk memahami contoh di atas, anda boleh bayangkan ia sebagai sebuah catatan berkala untuk setiap minggu. Sekiranya kitaran catatan anda adalah pada setiap minggu, gunakan satu column untuk satu minggu. Pada awal minggu, catat nilai pelaburan. Hujung minggu, catat nilai pasaran.

Sekiranya anda tak membuat apa-apa jualan dan pembelian yang baru, tiada perubahan yang berlaku pada nilai pelaburan. Sekiranya anda jual pegangan dan kemudian buat belian baru, barulah ada perubahan pada nilai pelaburan.

Anda boleh tambah lain-lain maklumat seperti Untung/Rugi atas kertas. Maklumat ini boleh didapati dengan perbezaan antara nilai pelaburan dan nilai pasaran semasa. Disebut atas kertas kerana ianya hanya menjadi kenyataan apabila pegangan itu didagangkan. Ia juga dapat membantu untuk tentukan sama ada anda ingin jual pegangan dan terus kunci keuntungan, atau biarkan pelaburan berjalan.

2. Gambaran Terperinci

Seperti yang anda boleh lihat, jurnal ini nampak lebih kompleks daripada contoh yang tadi. Sebenarnya ia juga agak susah untuk susun mengikut bulan kerana boleh jadi pelaburan akan dipegang untuk berbulan-bulan. Namun, beberapa perkara masih boleh dijadikan asas sekiranya anda ingin rangka jurnal anda sendiri.

Maklumat seperti nilai pelaburan dan nilai pasaran boleh dicatat pada gambaran keseluruhan. Pada paparan utama pula, kita akan tumpukan pada kaunter saham, strategi pelaburan, dan harga saham. Untuk setiap saham, ada bahagian untuk catatan maklumat harga beli dan harga jual. Sekiranya anda belum beli atau masih memegang saham, boleh tuliskan harga beli dan harga target jualan. Di column hujung, anda boleh lihat prestasi untung rugi bagi setiap kaunter yang dibeli atau yang nak dibeli.

Dari column untung rugi ini, anda boleh lihat pelaburan mana yang memberikan pulangan yang baik kepada anda. Dari sini, anda boleh nilai semula aspek pelaburan seperti strategi, jarak dengan support, jumlah modal dan sebagainya. Mungkin ada teknik pelaburan tertentu yang anda lebih selesa berbanding yang lain.

3. Aliran Transaksi

Contoh di atas pula adalah catatan yang agak kompleks, namun dapat berikan gambaran yang lebih menyeluruh. Ia bersifat seperti aliran tunai atau kunci kira-kira dan dicatat mengikut kronologi masa.

Melihat pada contoh di atas, kita boleh lihat bahawa modal mula dimasukkan pada bulan Mei. Ada column yang khusus untuk mencatat transaksi tunai, lot saham dan nilai dalam bentuk pelaburan.

Dalam sesebuah transaksi belian, tunai akan ditolak dari akaun, tapi ia akan menjadi pegangan pelaburan. Apabila dijual, nilai pelaburan ditolak berdasarkan nilai ianya dibeli, dan tunai dimasukkan berdasarkan nilai sebenar jualan. Apabila masuk bulan baru, kita boleh catatkan pegangan yang masih dipegang dan tunai dalam akaun.

Baki pegangan terkini boleh dimasukkan pada ringkasan maklumat akaun seperti Tunai Semasa dan Nilai Pelaburan Semasa. Maklumat ini boleh dinilai dan dibandingkan dengan modal untuk menilai prestasi pelaburan.

Kesimpulan

Ada pelbagai cara untuk menyimpan jurnal pelaburan. Pilihlah yang mana satu yang anda selesa. Perkara yang paling penting untuk dijejak adalah prestasi untung rugi. Maka pastikan anda boleh catat sekurang-kurangnya modal pendahuluan dan nilai pulangan semasa.

Bonus
: Kalau anda nak lihat cara-cara memasukkan formula ke dalam Excel atau Google Sheets, boleh lihat video youtube yang diajar oleh saudara Suddin Salleh
di sini
.


Memulakan Pelaburan Dalam Pasaran Mencabar

Kebanyakan saham dalam pasaran kini telah jatuh akibat pertarungan dengan wabak Covid-19 ni. Maka, sekarang ni dikatakan waktu yang sesuai untuk melabur sebab harga saham sudah menjadi murah. Sebenarnya, kita belum tahu sepenuhnya sama ada pasaran telah pulih sepenuhnya. Namun, peluang pelaburan itu sentiasa ada.

Dalam waktu ini, ramai juga yang ingin mula melabur melihatkan harga saham "mampu milik" tapi tak tahu macam mana nak mula. Sebenarnya dah menjadi adat apabila kita memulakan sesuatu, kita belum biasa. Cara untuk membiasakan dengan pasaran ni adalah dengan melabur. Dengan ini, anda boleh rasa bagaimana permainan perasaan dan gelora jiwa ketika harga saham bergerak. Bila dah biasa, mungkin anda akan lebih yakin dan emosi semakin kental bila melabur.

Di sini, kami ada beberapa cadangan yang anda boleh pertimbangkan untuk memulakan pelaburan saham. Konsepnya adalah meminimakan risiko pelaburan. Harga saham telah pun menunjukkan kenaikan semula daripada kejatuhan teruk kira-kira sebulan yang lepas. Namun, sama ada harga saham akan terus naik atau akan turun semula masih belum terdapat tanda-tanda yang meyakinkna. Jadi, pendekatan yang kita boleh ambil adalah melabur dalam setting yang lebih defensif. Ini adalah antara saham-saham yang anda boleh cari di kala waktu yang tak menentu ni.

Small & Mid Cap

Apakah Mid Cap, dan kenapa Mid Cap? Small Cap ula untuk siapa? Ok. Kita fahamkan dulu apa itu konsep market capitalization. Ianya adalah nilai pasaran syarikat itu sendiri dan ia dapat memberikan gambaran saiz sesebuah syarikat. Market Capitalization untuk syarikat dikelaskan dalam tiga kategori - Blue Chip, Mid Cap dan Small Cap.

Blue Chip
 adalah syarikat-syarikat besar yang tersenarai di Bursa Malaysia dengan market capitalization lebih dari RM 10 bilion. Syarikat ini sememangnya telah pun berdiri kukuh di pasaran dan mempunyai risiko yang rendah dari segi pelaburan. Namun, pertumbuhan modal dari kenaikan saham dalam segmen ini boleh jadi agak perlahan.

Small Cap
 pula adalah syarikat yang mempunyai market capitalization dari RM 200 juta sehingga RM 1 bilion. Pelaburan dalam saham small cap ini boleh jadi sangat menguntungkan, namun boleh juga merugikan. Pendek kata, high risk, high reward. Dalam keadaan pasaran yang sihat, saham-saham ini akan menjadi agak popular untuk didagangkan. Namun, dalam waktu yang kurang menentu, risiko pelaburan agak tinggi.

Mid Cap
 pula mempunyai market capitalization antara RM 1 bilion hingga RM 10 bilion. Risiko pelaburan dalam segmen ini adalah agak sederhana. Syarikat dalam kategori mid cap mempunyai kedudukan yang lebih stabil dari small cap. Pergerakan saham pula lebih kuat daripada saham Blue Chip. Secara ringkasnya, saham Mid Cap sesuai untuk dilabur ketika krisis ini atas sebab risiko dan ganjaran yang sederhana. Ianya dah cukup bagus dalam keadaan yang tak menentu ini.

Setiap saiz syarikat mempunyai kelebihan dan kekurangan masing-masing, tapi boleh kita simpulkan di sini mid cap bersifat sederhana, sesuai untuk yang baru nak bermula pelaburan, manakala mereka yang mempunyai pelan perdagangan (
trading plan
) dan pengalaman dalam saham, small cap boleh memberi pulangan yang lebih tinggi dengan risiko yang tinggi. Anda juga boleh memperoleh
diskaun duti setem untuk pembelian saham dalam kategori small & mid cap.

Long Term Stability

Dalam keadaan pasaran yang tak menentu ini, apa-apa boleh jadi dalam jangka masa pendek. Oleh itu, strategi yang lebih sesuai sekarang adalah mensasarkan pelaburan untuk jangka masa yang lebih panjang.

Di sini, ada satu screener yang kita boleh lihat iaitu
Long Term Stability (LTS)
. Dalam kriteria Long Term Stability, kita melihat pada syarikat yang dapat meraih pendapatan yang stabil dan juga mempunyai kenaikan harga yang stabil. Dalam erti kata lain, syarikat mencatatkan pulangan yang konsisten untuk jangka masa yang lama.

Sekiranya pendapatan syarikat adalah stabil, maka pelabur juga akan lebih yakin dengan syarikat seperti ini. Oleh itu, ia mengurangkan pendedahan syarikat terhadap sentimen yang tak sepatutnya mempengaruhi harga saham.

Pengurusan risiko pelaburan

Dalam mana-mana situasi pun, anda masih perlu berjaga-jaga dan peka dengan keadaan pasaran semasa. Seandainya berlaku penurunan harga atas sebab-sebab mikro atau makroekonomi, anda perlu membuat pilihan sama ada mengekalkan atau melepaskan pegangan syarikat.

Mungkin anda merasakan dalam waktu ini, campak duit ke mana-mana pun ia akan memberikan hasil lumayan. Sebenarnya masih tiada jaminan untuk itu. Saham adalah instrumen pelaburan yang berisiko tinggi. Anda masih terdedah kepada risiko kerugian. Oleh itu, anda perlu merancang pelan tindakan sekiranya hasil pelaburan tak seperti yang dijangka.

Anda juga perlu percaya bahawa sekiranya rezeki itu bukan sekarang, banyak lagi peluang yang ada di masa akan datang. Contohnya kalau harga saham jatuh, kita mungkin ada peluang untuk beli di harga yang lebih rendah. Oleh itu, jangan mengalah, dan terus membina pengalaman dan pengetahuan.


Mencari Peluang dengan Teknik Cup & Handle

Pada artikel yang lalu bertajuk
Melabur Saham Dengan Teknik CANSLIM
, kami ada memaklumkan pembaca tentang pengasas teknik tersebut, iaitu William J. O'Neil. Namun tahukah anda, selain teknik CANSLIM, beliau juga adalah pencipta kepada corak dagangan yang popular, iaitu c
up & handle
atau di dalam Bahasa Melayu bermaksud cawan dan pemegang. Teknik dagangan menggunakan corak
cup & handle
 ini juga terdapat di dalam buku penulisan beliau yang sama, iaitu
How To Make Money in Stocks
.

Maksud cup & handle

Cup
 atau cawan yang dimaksudkan di sini bukanlah cawan yang digunakan oleh kita untuk minum, tetapi ianya sejenis petunjuk teknikal yang membuat bentuk seakan-akan bentuk lengkungan mangkuk cawan. Cawan tersebut membuat bentuk “U” manakala pemegangnya (
handle
) sedikit menurun ke bawah sebelum membuat kenaikan untuk mencapai bentuk cawan yang sempurna.

Teknik ini digemari ramai kerana ia memberikan petanda bahawa kenaikan harga saham akan berlaku. Kebiasaannya, pembentukan corak
cup & handle
 ini boleh berlaku dalam jangka masa 7 sehingga 65 minggu.

Bagaimana teknik ini berfungsi?

Cup
 haruslah menyerupai bentuk mangkuk atau bahagian bawah berbentuk bulat (
rounding bottom
). Pembentukan yang sempurna mestilah mempunyai ketinggian yang sama di kedua-dua sisi, namun kebiasaannya pembentukan pemegang yang sempurna jarang berlaku.

Untuk mengenal pasti corak
cup & handle
, pelabur perlu memastikan
cup
 mempunyai bentuk "U", kerana bentuk ini menandakan tanda kenaikan yang kuat. Akan tetapi,
cup
 yang terbaik hendaklah tidak terlalu dalam kerana
handle
 akan terbentuk kurang separuh dari kedalaman cup itu. Pembentukan
cup & handle
 ini juga bergantung kepada pergerakan
volume
, dimana
volume
 bertindak sebagai penanda untuk pengesahan teknik ini.

Cup & handle
 ini berlaku apabila sesuatu saham itu telah mencapai kenaikan harga yang tinggi kemudian menghadapi tekanan penjualan akibat pengambilan keuntungan. Harganya akan jatuh dan seakan-akan cenderung ke fasa penurunan. Namun, penurunan itu akan membuat dasar untuk beberapa ketika sebelum membuat kenaikan. Teknik
cup & handle
 ini boleh dikatakan corak kesinambungan kenaikan harga dan boleh dianggap sebagai peluang untuk pelabur.

Kajian kes cup & handle

Sebagai contoh, pembentukan
cup
 untuk saham syarikat
A
WC Berhad (AWC)
 mengambil masa selama 6 bulan iaitu dari bulan Jun 2020 sehingga Januari 2021.

Handle
 perlu lebih kecil dan tidak jatuh ke bahagian bawah
cup
. Seperti rajah di bawah, jika
cup
 terbentuk antara RM 0.350 dan RM 0.525,
handle
 harus terbentuk tidak kurang separuh dari harga tertinggi corak ini.

Pembentukan cup & handle di saham AWC

Setelah pembentukan ini terjadi,
volume
 akan memberi pengesahan untuk saham ini melakukan kenaikan.

Jika kita lihat rajah di atas, kaunter ini berjaya membuat kenaikan cemerlang selepas pembentukan
handle
 selesai. Walaupun begitu, teknik ini hanyalah bersifat sementara. Oleh itu, adalah amat penting untuk pelabur mengambil keuntungan atau meletakkan
stop loss
 jika bercadang untuk memegang saham ini pada jangka masa yang panjang.

Kekurangan teknik cup & handle

Seperti teknik dagangan yang lain, teknik
cup & handle
 ini juga tidak boleh lari dari kekurangan. Antara kekurangan tersebut adalah:

Pembentukan kebiasaannya memakan masa yang lama, oleh itu membuatkan keputusan pelabur untuk melakukan pelaburan menjadi lambat. Kadang-kala pembentukan juga boleh jadi dengan cepat, sejurus itu boleh membuatkan corak ini menjadi samar-samar.

Pembentukan boleh menjadi penanda palsu dan tidak membuat kenaikan.

Pembentukan
cup
 boleh terjadi tanpa
handle
. Justeru, tiada
retracement
 yang akan berlaku dan menyebabkan pelabur terlepas peluang.

Kesimpulan

Setiap teknik hanyalah bertindak sebagai pembantu kepada pelabur sebelum memulakan dagangan. Walaupun teknik
cup & handle
 mempunyai sejarah kenaikan yang cemerlang, hakikatnya, pelabur masih perlu mengambil langkah berjaga-jaga sebelum melakukan dagangan. Pelan dagangan perlulah dibuat untuk mengurangkan risiko jika teknik yang digunakan tidak menjadi.


Mencari Saham Akhirat di Penghujung Ramadan

Sedar tak sedar tinggal beberapa hari sahaja lagi bulan Ramadan akan berakhir. Bulan Ramadan yang sememangnya dinanti-nantikan oleh umat Islam, penuh dengan keberkatan, dimana setiap amalan yang dilakukan akan dilipatgandakan.

Dari Aisyah RA, beliau berkata:

كَانَ رَسُولُ اللهِ صَلَّى اللهُ عَلَيْهِ وَسَلَّمَ يَجْتَهِدُ فِيْ العَشْرِ الأَوَاخِرِ، مَا لَا يَجْتَهِدُ فِيْ غَيْرِهِ

Maksudnya: "
Rasulullah SAW sangat bersungguh-sungguh (dalam melaksanakan ibadahnya) pada sepuluh malam terakhir (bulan Ramadan) berbanding pada waktu lain
." (HR Muslim).

Sumbangan Bulan Ramadan

Bulan Ramadan sangat sinonim dengan amalan-amalan kebaikan khususnya bersedekah. Sedekah ini boleh dibuat dalam pelbagai bentuk, antaranya melalui pemberian wang ringgit dan harta.

Dalam sebuah hadis Riwayat Abu Huraiah RA, Rasulullah SAW bersabda:

"Apabila mati seseorang manusia, maka terputuslah amalannya kecuali tiga perkara: Sedekah jariah, ilmu yang dimanfaatkan dengannya dan anak soleh yang mendoakan baginya." (Riwayat Muslim).

Sehubungan dengan itu, iSaham bersama GlobalSadaqah sedang mengusahakan kempen sumbangan bagi menyediakan makanan asas seperti beras, gula, tepung dan sebagainya. Bekalan makanan ini akan disumbangkan kepada keluarga asnaf dan B40 yang memerlukan dalam bulan Ramadan ini.

Jika anda ingin menyalurkan sumbangan boleh dibuat di
Sumbangan Makanan Kepada Keluarga Asnaf di Malaysia untuk Bulan Ramadan
.

Penyerahan bakul makanan kepada keluarga yang memerlukan. Gambar: GlobalSadaqah

Program Wakaf Al-Quran di Masjidil Haram

Selain itu, iSaham bersama-sama GlobalSadaqah juga sedang berusaha menjalankan projek Wakaf Al-Quran di Masjidil Haram di Kota Makkah. Projek ini bertujuan untuk membantu umat Islam seluruh dunia merebut ganjaran berwakaf Al-Quran di tanah suci dan memperoleh pahala yang berterusan.

Projek wakaf Al-Quran pada fasa 1, 2 dan 3. Gambar: GlobalSadaqah

Justeru, jika anda hendak mewakafkan Al-Quran di Masjidil Haram di Kota Makkah boleh di buat melalui=
Wakaf Al-Quran di Masjidil Haram
.

Rasulullah ﷺ bersabda, “Barangsiapa yang membaca satu huruf dari kitab Allah, nescaya dia dihitung satu kebaikan, dan satu kebaikan itu mendapat sepuluh kali ganda pahala. Aku tidak mengatakan Alif-Lam-Mim itu satu huruf, tetapi Alif satu huruf, Lam satu huruf dan Mim satu huruf.” [Tirmizi]

Marilah kita sama-sama tingkatkan amalan di hari-hari terakhir ini. Semoga amalan kita semua diterima Allah SWT dan diberi kesempatan untuk bertemu bulan Ramadhan lagi.


Mencari Saham yang Stabil

Kestabilan syarikat merupakan satu perkara yang penting untuk kebanyakan pelabur. Mengapa? Sebab kebanyakan pelabur jangka masa panjang tidak mahu mengambil risiko yang
tinggi untuk syarikat yang belum pasti boleh berkembang pada masa akan datang. Ada beberapa cara yang biasa digunakan untuk memilih syarikat yang stabil:

1. Syarikat-syarikat yang terbesar di bursa malaysia.

Dengan memilih
syarikat-syarikat terbesar
 seperti Petronas Chemicals Group Berhad (
PCHEM
), Nestle (M) Berhad (
NESTLE
), dan Sime Darby Plantation Berhad (
SIMEPLT
), anda akan
lebih tenang sebab syarikat-syarikat ini merupakan gergasi-gergasi yang
established
 dan mempunyai kelebihan dari segi branding, aset, monopoli, dan pengalaman. Kebanyakan
saham dalam kategori ini lebih kearah dividend-based, di mana mereka lebih fokus kearah memberi dividen daripada menjadi syarikat high-growth.

2. Syarikat yang memberi dividend secara konsisten & berkembang dalam keadaan baik

Seperti no. 1, banyak juga syarikat dalam kategori sederhana yang memberikan dividen secara konsisten dan dalam masa sama berkembang dengan baik. Apabila sesuatu syarikat
memberikan dividen, syarikat tersebut akan menggunakan sebahagian daripada duit mereka untuk diberikan kepada pelabur, bermakna kalau syarikat terus berkembang dengan baik
syarikat akan terus dapat memberikan pulangan kepada pelabur. Pulangan tersebut boleh meningkat mengikut perkembangan syarikat. Salah satu screener yang sesuai digunakan ialah
Dividend Growth Model
.
3. Syarikat dalam industri yang stabil atau
recession proof
 (kalis kemelesatan ekonomi)

Kebanyakan syarikat mempunyai
industry cycle
 masing-masing dan bila-bila masa boleh naik dan turun berdasarkan keaaan semasa seperti harga minyak dunia,
harga komoditi, kadar tukaran matawang, polisi kerajaan dan polisi negara asing. Ada yang disangka terus naik, tiba-tiba jatuh tersungkur. Ada yang disangka jatuh sebentar, tetapi
jatuh yang agak lama dan tak naik-naik dah. Akan tetapi, ada sesetengah industri yang stabil seperti
Real Estate Investment Trust
 (REITs)
 (stabil disebabkan bisnes hanya
kutip sewa setiap bulan) dan sektor
Makanan/Minuman
 (stabil disebabkan tak kira apa berlaku, kita makan & minum tiap-tiap hari).
4. Syarikat yang melaporkan rekod keuntungan yang meningkat secara konsisten

Kebanyakan pelabur didedahkan dengan no 1-3 tetapi walapun syarikat-syarikat diatas stabil, tetapi kebanyakannya memberikan pulangan yang tidak terlalu tinggi (low risk, medium
reward). Kaedah keempat ini bukan sahaja mencari syarikat yang stabil, tetapi syarikat yang
high growth
. Apabila sesuatu syarikat dapat berkembang dengan kuat, sudah tentu
pengurus syarikat tersebut sedang dalam
mood
 aggresif dan tidak akan membiarkan perkembangan syarikat berhenti atau bergerak kearah lawan. Syarikat seperti ini yang kita nak
cari dan melabur. Dalam iSaham, anda boleh cari syarikat yang mempunyai
Fundamental Consistency (FCON)
 yang tinggi, yang terbaik ialah atas 0.60.

Nak tambah
power
 lagi? Cari juga saham yang mempunyai kestabilan dari segi kenaikan harga saham (menggunakan formula sharpe ratio yang biasa digunakan oleh pengurus
dana besar), dan dengan gabungan ini kita dapat saham yang mempunyai Long Term Stability yang tinggi. Boleh rujuk screener
Long Term Stability (LTS)
 ini untuk hasilnya.


Mendalami Analisis Fundamental dalam Saham

Dalam pelaburan saham, analisis dari segi fundamental adalah bertujuan untuk mendapatkan nilai sebenar atau nilai wajar sesuatu saham. Dengan nilai yang didapati ini, saham tersebut akan dinilai sama ada wajar dibeli ataupun tidak berdasarkan kedudukan harga berbanding nilai sebenar. Analisis ini dibuat dengan menggunakan instrumen-instrumen seperti kecekapan kewangan, nisbah kewangan, penyata imbangan syarikat dan juga penilaian kualitatif berdasarkan kecekapan pengurusan, model perniagaan, keadaan ekonomi semasa dan akan datang.

Kecekapan kewangan diukur dalam bentuk nisbah dan peratusan untuk mengukur kecekapan syarikat dalam menggunakan aset dan liabiliti untuk menjana pendapatan. Antara nisbah atau peratusan yang dikira adalah:

Operating Margin - ukuran keuntungan selepas kos operasi

Return on Asset - kecekapan aset untuk menjana pendapatan

Inventory Turnover - kekerapan jualan inventori

Return on Equity - kecekapan pelaburan syarikat pegangan untuk menjana pendapatan

Current Ratio - ukuran kecairan aset untuk menanggung liabiliti

Debt to Equity - perbandingan jumlah hutang syarikat dengan ekuiti

Ini hanyalah beberapa contoh nisbah yang dikira untuk analisis fundamental. Selain pengiraan nisbah kewangan, penganalisa fundamental juga akan mengambil kira keadaan ekonomi terhadap sesuatu syarikat itu. Sebagai contoh, perubahan
kadar OPR
 akan memberi kesan kepada pasaran wang. Maka perubahan dasar ini akan mengubah penilaian dari segi fundamental terhadap syarikat berasaskan khidmat perbankan. Antara contoh lain yang boleh dilihat adalah perbentangan belanjawan negara apabila sesebuah sektor diberikan keutamaan.

Baca:
Belanjawan 2020: Saham yang Anda Boleh Pantau

Data yang digunakan

Sebagai syarikat yang tersenarai awam, laporan kewangan syarikat haruslah dikeluarkan kepada awam. Dari laporan ini, pelabur boleh menganalisa kekuatan fundamental syarikat berdasarkan pendapatan, keuntungan, potensi masa hadapan dan pelbagai lagi data yang dikeluarkan untuk mendapatkan nilai sesebuah syarikat itu.

Baca:
Bagaimana Membuat Saringan Pertama Kekuatan Fundamental Syarikat

Selain itu, berita juga boleh menjadi suatu sumber penilaian. Sekiranya berita tersebut boleh berikan impak positif kepada syarikat, di situ ada potensi untuk saham yang terlibat menaik lebih tinggi. Contohnya, berita tentang pemotongan bekalan minyak boleh jadi penyebab saham berkaitan minyak naik disebabkan harga minyak akan jadi lebih mahal. Maka berita juga adalah sahabat baik kepada pelabur fundamental.

Pendekatan kuantitatif dan kualitatif

Dalam analisis fundamental, suatu penilaian boleh dibuat melalui pendekatan kualitatif ataupun kuantitatif. Pendekatan kualitatif merujuk kepada perkara yang boleh dikira, contohnya untung rugi, nisbah kewangan, penyata imbangan, kecekapan penggunaan aset dan sebagainya. Pendekatan kualitatif pula merujuk kepada penilaian yang bersifat abstrak seperti model perniagaan, pentadbiran korporat, kelebihan persaingan dan pengurusan.

Memahiri Fundamental

Sekiranya anda ingin menjadi mahir dalam analisis fundamental, mungkin anda boleh contohi tokoh-tokoh pelabur fundamental seperti Warren Buffett, Joel Greenblatt, Benjamin Graham dan sebagainya. Untuk menjadi mahir dalam fundamental juga, anda perlu mempunyai penilaian yang bagus terhadap kegiatan perniagaan yang dijalankan. Oleh itu, pengetahuan industri yang lebih mendalam juga akan membantu untuk memberikan penilaian yang lebih kukuh. Pendeknya, analisis fundamental adalah suatu penilaian yang mendalam dan mungkin akan memberikan dapatan yang berbeza berdasarkan pemahaman seseorang itu pada keadaan ekonomi.


Mengenali 4 Jenis Carta dalam Analisis Teknikal

Sebelum memasuki dunia pelaburan, adalah sangat penting bagi pelabur untuk mempelajari asas-asas pelaburan supaya dapat membuat kajian sendiri tanpa bergantung kepada orang lain.

Analisis fundamental dan teknikal merupakan dua kaedah asas yang digunakan ketika mengkaji sesuatu saham. Mungkin ada yang pernah pernah belajar fundamental analisis semasa di universiti, dimana perlu kira beberapa ratio, kaji
background
 syarikat dan sebagainya. Tapi lain pula dengan teknikal analisis, pelabur perlu kaji carta saham untuk tentukan mana nak
entry
, mana nak
exit
, apa nak buat kalau strategi tak jadi dan pelbagai lagi.

Tapi sebelum nak pergi ke
advance level
, kena tahu dulu asasnya. Kali ini kami akan ceritakan tentang 4 jenis carta yang boleh anda guna dalam mengkaji sesuatu saham.

Line Chart

Line chart
 merupakan
chart
 paling mudah untuk digunakan semasa menganalisa sesuatu saham.
Line chart
 membentuk garis yang menghubungkan titik-titik
closing price
 saham tersebut untuk tempoh masa tertentu.

Paksi-x menunjukkan skala masa, iaitu
timeframe
 yang digunakan seperti
monthly
,
weekly
,
daily
,
hourly
 dan sebagainya. Manakala, paksi-y menunjukkan harga saham tersebut.

Gambar di bawah merupakan contoh
line chart
:

Line chart

Kelebihan

Kurangkan
market noise
 dalam carta, seperti harga Open, High dan Low dalam hari dagangan tersebut.

Kenal pasti dengan jelas
support
 &
resistance
,
trend
 dan juga
chart pattern
.

Kekurangan:

Tidak memberikan maklumat harga yang mencukupi untuk sesetengah pelabur menggunakan strategi mereka.

Candlestick chart

Candlestick telah wujud sejak abad ke-17 di Jepun sebelum ia menjadi popular di Amerika Syarikat. Carta candlestick merupakan carta paling banyak digunakan dalam kalangan pelabur.

4 data penting dalam carta candlestick

4 data penting dalam carta candlestick ialah Open, High, Low dan Close atau selalu juga dipendekkan menjadi OHLC mengikut abjad depan huruf. Definisi OHLC adalah seperti berikut:

Open (O) - Harga buka

High (H) - Harga tertinggi

Low (L) - Harga terendah

Close (C) - Harga tutup

Cara mudah nak memahami candle ini ialah dengan mengenalpasti Badan (Body) dan Ekor (Shadow). Badan candlestick adalah bahagian yang terbentuk dari pergerakan harga buka dan tutup. Ekor pula adalah bahagian yang terbentuk apabila harga saham melepasi harga buka atau tutup.

Warna Badan Candlestick

Maksud

Hijau

Harga tutup lebih tinggi dari harga buka

Merah

Harga tutup lebih rendah dari harga buka

Gambar di bawah merupakan contoh carta candlestick:

Candlestick chart

Kelebihan:

Memberikan maklumat harga yang mencukupi.

Dapat kenal pasti
support
 &
resistance
,
trend
 dan juga
chart pattern
.

Mengenal pasti
candlestick pattern
 seperti
bullish engulfing
,
bullish harami
 dan sebagainya.

Kekurangan:

Mempunyai banyak
market noise
, terutamanya pada
timeframe
 yang lebih rendah.

Bar chart

Bar chart juga merupakan di antara carta yang popular yang digunakan oleh para pelabur. Carta bar ini menunjukkan berbilang bar harga, dimana mempunyai maklumat harga sama seperti candlestick iaitu Open, High, Low dan Close (OHLC).

4 data penting dalam bar chart

Namun, bentuknya tidak sama seperti candlestick. Setiap bar mempunyai satu garis menegak yang menunjukkan harga tertinggi (High) dan juga terendah (Low). Harga buka (Open) ditandai dengan garisan mendatar kecil di sebelah kiri, manakala harga tutup (Close) ditandai dengan garisan mendatar kecil di sebelah kanan.

Warna Bar Harga

Maksud

Hijau

Harga tutup lebih tinggi dari harga buka

Merah

Harga tutup lebih rendah dari harga buka

Gambar di bawah merupakan contoh bar chart:

Bar chart

Kelebihan:

Memberikan maklumat harga yang mencukupi.

Dapat kenal pasti
support
 &
resistance
,
trend
 dan juga
chart pattern
.

Kekurangan:

Mempunyai banyak
market noise
, terutamanya pada
timeframe
 yang lebih rendah.

Agak susah dilihat jika tidak biasa gunakan jenis carta ini.

Heikin-Ashi

Bentuk dan rupa Heikin-Ashi ini seakan sama dengan
Japanese candlestick
 yang biasa digunakan oleh para pelabur. Tetapi, kegunaan
candle
 Heikin-Ashi yang terbentuk berbeza dengan
candlestick
tersebut.

Di Jepun, Heikin-Ashi bermaksud
average bar
 atau bar purata dimana ia digunakan untuk mengenal pasti
trend
 pasaran saham. Kaedah Heikin-Ashi yang menggunakan data harga purata yang membantu menapis
 noise
 jangka pendek menjadikan carta saham lebih mudah untuk dibaca dan
trend
 juga lebih mudah untuk dianalisa. Kami juga pernah tulis artikel tentang strategi Heikin-Ashi
di sini
.

Gambar di bawah merupakan contoh Heikin-Ashi chart:

Heikin-Ashi chart

Kelebihan:

Menapis
market noise
 jangka pendek.

Lebih senang kenal pasti
trend
 saham tersebut.

Kekurangan:

Tidak menunjukkan harga yang sebenar dan memberikan
signal
 yang lambat.

Tidak menunjukkan
 price gap
.

Kesimpulan

Jenis carta yang dibincangkan di atas adalah antara yang paling popular digunakan oleh pelabur semasa menganalisis saham. Setiap jenis carta tersebut ada kelebihan dan kekurangannya. Tidak semua carta sesuai digunakan oleh setiap pelabur. Mungkin ada sestengah orang memilih
candlestick chart
 sahaja, manakala yang lain menggabungkan
candlestick
 dan
line chart
. Semuanya ditentukan oleh citarasa dan kesesuaian pelabur tersendiri. Oleh itu, cuba
try test
 mana satu yang sesuai dengan diri anda.


Mengenali Leader dan Laggard dalam Pasaran Saham

Terdapat banyak saham syarikat yang tersenarai di dalam Bursa Malaysia. Sudah pasti semua saham ini tidak akan bergerak pada masa yang sama. Ada saham yang melonjak naik, ada yang membuat kejatuhan dan ada juga yang tidak bergerak semasa hari dagangan.

Jika ada berita baik dalam sesuatu industri, akan ada saham yang awal membuat kenaikan. Tetapi ada juga saham dalam industri tersebut bergerak dengan lambat. Inilah yang boleh diklasifikasikan sebagai saham
leader
 dan
laggard
, dimana
leader
 adalah peneraju sesuatu sektor manakala
laggard
 adalah
follower
.

Memahami maksud disebalik leader dan laggard

Leader

Leader
 atau dalam bahasa melayu ialah pemimpin. Saham
leader
 inilah yang menerajui sesebuah industri. Kebiasaan saham
leader
 mempunyai kewangan yang paling kukuh, pertumbuhan pendapatan suku tahunan dan tahunan terbaik serta pulangan ekuiti tertinggi, margin keuntungan terluas, pertumbuhan jualan paling kukuh. Jika ada sebarang
catalyst
 tentang sesuatu sektor, harga saham
leader
 yang akan bergerak paling awal mengikut sentimen tersebut.

Laggard

Laggard
 pula bermaksud sesuatu yang lambat atau ketinggalan. Kebiasaannya
laggard
 ini mempunyai prestasi yang lebih rendah berbanding pesaingnya dalam industri. Saham
laggard
 ini juga mempunyai pulangan yang lebih kecil daripada purata. Sebagai contoh, saham ABC merekodkan pulangan tahunan hanya 2% manakala syarikat lain dalam industri menunjukkan purata pulangan sebanyak 5%. Oleh itu, saham ABC boleh dikategorikan sebagai saham
laggard
,

Harga saham
laggard
 ini akan memberikan respon yang lewat sedikit berbanding saham
leader
 jika ada sebarang berita dalam sektornya.
Leader
 dan
laggard
 ini adalah bertentangan antara satu sama lain.

Mengenal pasti saham leader dan laggard

Bagaimanakah kita boleh membezakan antara
leader
 dan
laggard
? Selain mengkaji
fundamental
 syarikat, terutamanya pertumbuhan pendapatan dan kekuatan kewangan syarikat, pelabur boleh lihat daripada beberapa perkara seperti berikut:

Market capitalization

Market capitalization
, juga dikenali sebagai permodalan pasaran adalah nilai pasaran saham syarikat. Kebiasan saham
leader
 mempunyai saiz
market cap
 yang berjumlah lebih besar dalam sesuatu sektor. Manakala, saham
laggard
 pula mempunyai saiz
market cap
 yang lebih kecil.

Sektor Logam

Gambar diatas merupakan syarikat berkaitan logam dan produk logam termasuk aluminium, silikon dan tembaga di Bursa Malaysia.
PMETAL
 adalah satu contoh saham leader daripada industri ini dengan
market cap
 sebanyak RM44.74 bilion. Diikuti dengan
PMBTECH
 dengan RM28.3 bilion. Manakala contoh saham
laggard
 pula adalah seperti
PA
,
LIONIND
 dan lain-lain.

Kenaikan saham

Satu lagi kaedah untuk mengenal pasti saham
leader
 atau
laggard
 ini dengan melihat kepada pergerakan sahamnya. Saham-saham dalam sesuatu industri tidak akan bergerak sama antara satu sama lain.

Contoh dalam sektor logam, PMETAL sebagai saham
leader
, manakala PA sebagai saham
laggard
 mengikut kepada jumlah
market cap
 seperti dijelaskan diatas.

Carta saham Press Metal Bhd

Carta saham P.A. Resources Bhd

Harga saham PMETAL meningkat secara konsisten sejak 2016 hingga kini (tahun 2021) dan sudah berjaya membuat kenaikan melebihi 1000%. Manakala saham PA pula menunjukkan prestasi kurang baik sejak tahun 2016 sehingga 2019 dan mula membuat kenaikan pada awal tahun 2020.

Reaksi terhadap catalyst

Reaksi pergerakan saham
leader
 dan
laggard
 terhadap berita berkaitannya juga boleh dikaji. Kebiasaannya saham
leader
 akan bergerak memberi respon awal jika ada berita berkaitan sektornya. Manakala saham
laggard
 bergerak lewat sedikit berbanding
leader
.

Contoh, pada 10 Oktober 2021 kerajaan
membenarkan untuk rentas negeri
 bermula 11 Oktober 2021. Antara sektor yang memberikan reaksi positif terhadap berita itu termasuk sektor pengangkutan dan perlancongan.

Carta saham AirAsia Bhd

Carta saham E&O Bhd

AirAsia
 adalah antara saham
leader
 dalam
sektor perlancongan
. Manakala,
E&O
 adalah contoh saham
laggard
 dalam industri ini. Saham AirAsia telah membuat kenaikan awal pada 23 September 2021 iaitu sebelum berita tersebut. Tetapi E&O bergerak sehari selepas berita itu diumumkan iaitu pada 11 Oktober 2021.

Kesimpulan

Mengenal pasti saham
leader
 dan
laggard
 adalah antara teknik yang mudah yang boleh digunakan untuk melabur di dalam pasaran saham. Selain menganalisa saham secara teknikal, pelabur juga perlu kaji fundamental syarikat seperti latar belakang, kewangan, jenis perniagaan dan lain-lain yang berkaitan.


Mengenali Saham Overbought dan Oversold Menggunakan Oscillator

Pergerakan saham ada naik dan turunnya. Ia bergerak disebabkan oleh pelabur yang menjual dan membeli saham. Namun, ada masanya sesebuah saham itu terlebih jual ataupun terlebih beli. Istilah yang lebih popularnya disebut sebagai overbought dan oversold. Apabila sebuah saham itu terlebih dijual, anda akan berpeluang untuk beli saham itu dengan harga yang murah. Dalam bacaan kali ni, kita akan kenalpasti saham overbought dan oversold dan potensi yang ada.

Maksud overbought dan oversold

Overbought adalah keadaan di mana sesebuah saham itu dibeli secara berterusan sehingga menyebabkan kenaikan jangka pendek pada harga saham melebihi nilai sebenar. Saham ini dijangka akan turun semula pada nilai wajarnya ketika pasaran mengalami fasa pembetulan atau correction. Sebaliknya pula untuk oversold, saham ini pula dijual secara berterusan sehingga berlaku kejatuhan harga saham melebihi nilai wajar. Apabila berlakunya fasa correction, saham ini akan kembali naik ke harga wajarnya.

Oscillator mengesan overbought dan oversold

Satu kaedah analisis teknikal yang boleh digunakan untuk mengenalpasti saham overbought dan oversold adalah dengan menggunakan oscillator. Dalam bahasa melayu, mungkin ia boleh disebut sebagai pengayun atau pembuai. Oscillator dapat lakarkan sebuah jalur tinggi dan rendah dalam sebuah graf oscillator berdasarkan carta saham. Graf oscillator akan bergerak dalam lingkungan batasan tinggi dan rendah ini dan dapat menunjukkan kawasan overbought dan oversold. Antara oscillator yang biasa digunakan adalah:

RSI

Stochastic

MACD

Dalam iSaham, anda boleh cari indicator ini pada screener dengan tag oscillator, overbought atau oversold. Dari page saham pula, anda boleh tambah indicator ini pada carta saham dengan menekan butang seperti yang ditunjukkan dalam gambar di bawah.

Apabila membuka indicator RSI, Stochastic atau MACD, anda akan nampak ada graf oscillator di bawah carta candle. Terdapat sedikit perbezaan antara ketiga-tiga graf ini (dan oscillator lain yang tak disebut), namun masing-masing dapat berikan satu cerita yang sama dengan kaedah masing-masing, iaitu overbought dan oversold.

Mengenalpasti kawasan overbought dan oversold

Kebiasaannya, pelabur lebih berminat dengan saham yang terlebih dijual iaitu oversold. Ini adalah disebabkan potensi kenaikan yang boleh dijangka untuk masa akan datang. Keadaan oversold wujud apabila graf oscillator menghampiri batasan bawah, dari skala 30% hingga 20%.

Mengenalpasti overbought dan oversold lebih mudah dengan menggunakan RSI dan Stochastic kerana ada batasan yang jelas. Contohnya dalam graf RSI, kita boleh lihat batasan yang jelas pada angka 30 dan 70 di kanan graf. Sekiranya graf terkeluar dari batasan pada angka 30, bermakna ia memasuki kawasan oversold. Ketika ini anda boleh bersedia untuk membeli, dan cadangan waktu untuk beli adalah ketika graf RSI memasuki batasan semula pada angka 30 ke atas. Untuk mengesan saham-saham yang timbul dalam kriteria ini, boleh gunakan screener
RSI Oversold
.

Teknik yang sama boleh digunakan untuk Stochastic dengan melihat pada angka 20 dan 80 yang menunjukkan kawasan oversold. Namun, signal membeli untuk Stochastic dan MACD agak berlainan dengan RSI. Untuk dua indicator ini, boleh lihat pada graf indicator di atas dan perhatikan ketika garisan biru memintas garisan merah dalam keadaan uptrend. Untuk Stochastic, anda boleh gunakan screener
Stochastic Oversold
, manakala untuk MACD, boleh guna screener
MACD Oversold
.

Untuk take profit pula, anda juga boleh gunakan teknik overbought. Untuk RSI, apabila oscillator telah terkeluar ke kawasan overbought, anda boleh bersedia untuk jual. Untuk Stochastic dan MACD pula, kalau garisan merah berada di atas garisan biru, boleh bersedia untuk jual. Memang hebat ilmu saham ni. Saham is Cool!

Macam senang, kan?

Ya, senang saja nak gunakan oscillator ni. Jadi kalau kita ikut teknik oversold ni, konfem untung lah kan? Sebab dah oversold, mestilah ada correction untuk naik semula. Sebenarnya tak juga. Ada masanya, kita mungkin akan terjumpa dengan signal yang mengelirukan dan boleh jadi palsu.

Sebagai contoh, kita tengok pada indeks di atas. Indeks pasaran terus menurun walaupun signal beli tercetus beberapa kali. Jadi perlu diingat, dalam pelaburan saham, kita memang terdedah kepada banyak risiko. Maka, kalau anda guna teknik ini, jangan lupa untuk cutloss kalau teknik tak menjadi. Anda boleh andaikan ia tak menjadi apabila garisan oscillator terkeluar semula ke kawasan oversold.


Mengesan Trend Pergerakan Pasaran

Konsep Trend adalah pengetahuan penting dalam pendekatan analisis teknikal. Ada banyak alat dalam analisis teknikal yang boleh membantu untuk mencari sebuah trend saham. Ianya bertujuan untuk memasuki saham dengan trend yang dikenalpasti. Sekiranya memasuki saham uptrend, ada kemungkinan kita akan memasuki saham itu dalam keadaan menaik, begitu juga sebaliknya.  Satu pepatah dalam saham yang anda boleh ingat adalah “the trend is your friend”. Maka jadikan trend kawan baik anda.

Bagaimana untuk mengesan trend pasaran?

Secara ringkasnya, trend adalah arah pergerakan sesebuah pasaran atau saham. Saham tidak bergerak dalam satu garis lurus, tapi dalam bentuk zigzag. Dari pergerakan zigzag ini, puncak (peak) dan dasar (trough) akan terbentuk.

Dalam buku analisis teknikal, ada disebut “it is the direction of those peaks and troughs that constitutes market trend”. Maksudnya, nak tahu arah pergerakan pasaran, boleh tengok puncak dan dasar yang berturutan sama ada semakin menaik, menurun atau mendatar. Dari sinilah datangnya terma-terma seperti Higher High Higher Low, Lower High Lower Low dan sideway.

Penjelasan HHHL dan LHLL

Kenaikan dan penurunan puncak dan dasar ini adalah sebuah pernyataan yang agak umum. Untuk lihat corak yang lebih bermakna dan boleh diguna pakai dalam pemerhatian, kita boleh lihat pembentukan Higher High Higher Low atau Lower High Lower Low pada carta saham.

Higher High Higher Low ni agak panjang nak sebut, dan kebiasaannya ia juga dipendekkan sebagai HHHL. Ia adalah sebuah petunjuk uptrend berdasarkan puncak dan dasar yang menaik secara berturutan. Untuk memahami HHHL ni, kita boleh tengok pada pergerakan harga saham.

Dalam saham, sebuah puncak yang dapat dilihat pada carta boleh dipanggil sebagai sebuah High. Sebuah dasar pula disebut sebagai Low. Sepanjang pergerakan saham pula, harga boleh bergerak naik dan turun, dan berulang semula.

Apabila pergerakan menunjukkan sebuah High yang lebih tinggi dari yang sebelumnya, maka saham itu telah membuat Higher High. Daripada kedudukan Higher High ni, saham boleh kembali menurun. Sekiranya penurunan ini berada di paras lebih tinggi dari kedudukan Low tadi, maka ia telah membuat Higher Low. Pergerakan ini secara keseluruhannya disebut sebagai Higher High, Higher Low. Senarai saham yang membuat corak ni boleh dilihat di
screener HH HL
.

Sebaliknya pula untuk LHLL, sekiranya harga saham bergerak dari sebuah High ke sebuah Low, kita akan menjangka kenaikan semula. Sekiranya kenaikan ini membentuk sebuah High yang lebih rendah dari High sebelumnya, ia membentuk sebuah Lower High. Dari kedudukan ini, saham boleh kembali menurun. Sekiranya kedudukan Low yang baru adalah lebih rendah dari Low sebelumnya, ia membentuk Lower Low. Secara keseluruhannya, saham ini telah membuat corak Lower High, Lower Low.

Waktu untuk beli

Sekiranya anda baru dalam saham, tak digalakkan untuk beli saham yang sedang mengalami corak LHLL sehinggalah berlakunya corak pembalikan (reversal). Sebaiknya, berikan tumpuan kepada saham dengan corak HHHL. Apabila corak HHHL telah terbentuk, anda boleh mula berikan fokus kepada saham-saham ini. Perhatikan sekiranya saham mula naik dari kedudukan Higher Low, maka ia adalah masa yang baik untuk beli.

Cara lain untuk mengesan uptrend

Corak pembentukan HHHL hanyalah salah satu teknik analisis yang boleh digunakan untuk mengesan pergerakan uptrend. Terdapat pelbagai lagi teknik analisis yang boleh digunakan untuk mengesan pergerakan uptrend. Antaranya kaedah ichimoku di atas awan, oscillator, moving average dan lain-lain. Semuanya dapat mengenal pergerakan uptrend dalam cara masing-masing.


Menggunakan Stochastic Sebagai Panduan Dagangan

Stochastic
 merupakan satu petunjuk atau indikator yang mengukur momentum pergerakan harga sesuatu saham pada tempoh masa tertentu.
Stochastic
 ini dicipta oleh George Lane pada akhir tahun 1950-an dan telah menjadi salah satu indikator paling banyak digunakan oleh pelabur dalam analisis teknikal.

Formula stochastic

Formula untuk mengira
stochastic
 adalah seperti berikut:

Jika dilihat dalam indikator
stochastic
 ada 2 garisan iaitu:

Garisan %K - garisan berwarna biru, merupakan garis
stochastic
 cepat.

Garisan %D - garisan berwarna merah, merupakan garis
stochastic
 perlahan.

Kaedah penggunaan stochastic

Tiga kaedah yang boleh digunakan dengan
stochastic oscillator
 iaitu:

Kenal pasti tahap terlebih beli (
overbought
) dan terlebih jual (
oversold
).

Melihat isyarat teknikal melalui persilangan garisan
stochastic
.

Kenal pasti
stochastic divergence
.

Mengesan overbought & oversold

Stochastic oscillator
 adalah penunjuk teknikal yang boleh digunakan untuk mengenalpasti saham
overbought
 dan
oversold
.
Stochastic
 mempunyai 2
level
 iaitu di bawah 20% dan di atas 80%. Menurut teori teknikal, bacaan
stochastic
 di bawah 20% dianggap sebagai
oversold
, petanda bahawa sesebuah saham itu berada di paras terlebih jualan. Manakala, bacaan
stochastic
 yang melebihi 80% dianggap sebagai
overbought
, bermaksud saham tersebut berada di paras terlebih belian.

Persilangan garisan stochastic

Persilangan disini merujuk kepada titik di mana garis
stochastic
 cepat (%K) bersilang dengan garis
stochastic
 perlahan (%D). Berdasarkan gambar rajah di bawah, kita dapat lihat 2 simbol bulatan iaitu hijau dan merah.

Bulatan hijau menunjukkan garisan %K (biru) bersilang ke atas garisan %D (merah). Mengikut teori teknikal, ia menunjukkan isyarat terdapat peningkatan momentum dan pembelian sesebuah saham. Sebaliknya, apabila garisan %K (biru) bersilang ke bawah garisan %D (merah), menunjukkan momentum penjualan dan penurunan harga saham. Penurunan ini dapat dilihat melalui bulatan merah di gambar rajah di bawah.

Stochastic Divergence

Stochastic divergence
 merupakan satu kaedah untuk melihat kemungkinan
reversal

trend
 terjadi.
Divergence
 berlaku apabila pergerakan tinggi dan rendah harga tidak sama atau selari dengan pergerakan tinggi dan rendah garisan
stochastic
. Terdapat dua jenis
divergence
 iaitu
bullish
 dan
bearish
.

Bullish divergence

Bullish divergence
 merupakan situasi apabila harga saham membuat
lower low
 berbanding paras rendah sebelumnya, tetapi
stochastic oscillator
 berada di
higher low
 dari paras terendah sebelumnya.
Higher low
 di
stochastic
 memberikan jangkaan bahawa momentum pergerakan harga untuk menurun telah berkurang dan perubahan
trend
 (
uptrend
) mungkin akan berlaku.

Gambar: StockCharts

Bearish divergence

Bearish divergence
 pula merupakan situasi apabila harga saham membuat
higher high
 berbanding paras tinggi sebelumnya, tetapi
stochastic oscillator
 berada di
lower high
 dari paras tertinggi sebelumnya.
Lower high
 di
stochastic
 memberikan jangkaan bahawa momentum pergerakan harga untuk menaik telah berkurang dan perubahan
trend
 (
downtrend
) mungkin akan berlaku.

Gambar: StockCharts

Kelemahan stochastic oscillator

Walaupun banyak kaedah dan manfaatnya,
stochastic
 juga mempunyai kelemahan apabila digunakan dalam analisa teknikal. Salah satu daripadanya ialah berkemungkinan menghasilkan isyarat palsu. Adakalanya isyarat yang ditunjuk tidak mengikut apa yang di jangkakan. Tambahan pula, isyarat palsu ini boleh berlaku agak kerap semasa keadaan pasaran tidak menentu.

Kesimpulan

Seperti indikator yang lain,
stochastic
 hanyalah berfungsi sebagai panduan ketika mengkaji pasaran saham. Oleh itu, pelabur yang bijak akan mengkaji terlebih dahulu sesebuah saham sebelum membuat keputusan dagangan dan mempunyai
trading plan
 masing-masing.

Rujukan

Investopedia

CFI

StockCharts


Mengingati Dawn Raid: Peristiwa Perampasan Semula Hak Negara

Walaupun Malaysia telah mencapai kemerdekaan pada 31 Ogos 1957, namun negara kita pada waktu itu masih belum mencapai arti 'kemerdekaan' sepenuhnya. Sungguhpun berpijak di bumi sendiri, masih banyak lagi tanah dan perihal ekonomi tempatan berada di bawah kuasa British.

Pada 7 Septembar 1981, London Stock Exchange (LSE) telah dikejutkan dengan satu serangan dalam pengambilalihan syarikat perladangan British iaitu Kumpulan Guthrie Berhad oleh kerajaan Malaysia.

Serangan ini dilakukan dalam masa empat jam sahaja dan dipimpin oleh Tun Dr Mahathir yang pada waktu itu baru sahaja menjadi Perdana Menteri Malaysia yang keempat selepas Tun Hussien Onn. Serangan ini dikenali sebagai Serangan Subuh atau
Dawn Raid
.

Kumpulan Guthrie Berhad

Guthrie merupakan syarikat perladangan British yang tertua dan terbesar di Malaysia pada waktu tersebut. Syarikat ini memiliki tanah-tanah yang besar di Malaysia dan ia juga tersenarai di kedudukan 68 di dalam LSE. Disebabkan polisi Tunku Abdul Rahman yang menggalakkan pelaburan asing, ia telah menyebabkan syarikat Guthrie ini terus berpengaruh walaupun selepas merdeka.

Perihal Tun Dr Mahathir

Tun Dr Mahathir menjadi Perdana Menteri Malaysia yang ke-4 pada tahun 1981. Tun Dr Mahathir bukanlah berasal dari golongan berada atau berketurunan diraja, tetapi beliau hanyalah seorang rakyat biasa. Disebabkan itu, beliau dikatakan agak berbeza berbanding perdana menteri yang sebelumnya.

Dasar yang dilaksanakan Tun Dr Mahathir ketika itu juga kelihatan anti British. Ini kerana beliau mempromosikan dasar Pandang Ke Timur dan
Buy British Last
.

Tun Dr Mahathir. Gambar: New Straits Times

Isu yang ditimbulkan oleh British

Antara sebab rancangan ini dibuat adalah:

1. Penolakan penanaman semula pokok getah

Sungguhpun agensi kerajaan iaitu Permodalan Nasional Berhad (PNB) mempunyai pegangan ekuiti sebanyak 25% di dalam Guthrie, namun banyak cadangan oleh PNB seperti penanaman semula getah untuk membantu petani dan penoreh getah melayu ditolak oleh syarikat tersebut.

2. Tujuan penubuhan Guthrie-Ropel

Atas desakan Bank Negara Malaysia (BNM), syarikat Guthrie-Ropel telah ditubuhkan khas untuk memberi peluang kepada penduduk tempatan membeli sebahagian tanah kecil Guthrie melalui Bursa Saham Kuala Lumpur (BSKL). Namun, ini hanyalah rancangan licik oleh British kerana tanah-tanah yang dijual itu dikatakan tidak sesuai untuk pertanian dan terletak di kawasan berbukit.

3. Kenaikan yuran pendidikan

Kerajaan British telah menghentikan subsidi pendidikan terhadap pelajar Malaysia di United Kingdom dan telah menaikkan yuran pengajian terhadap pelajar asing. Perkara ini telah menyebabkan pelajar-pelajar Malaysia di sana terkesan. Sebanyak 17,000 orang pelajar Malaysia dibebani yuran pengajian yang mahal. Terdapat juga pelajar yang melaporkan yurannya naik tiga kali ganda dari yuran asal. Justeru itu, berita seperti ini tidak menggembirakan Tun Mahathir kerana Malaysia telah menghantar ramai pelajar ke negara itu.

4. Penolakan hak pendaratan dan pencerobohan ruang udara

Terdapat satu lagi isu yang timbul, iaitu tentang penolakan cadangan terhadap hak pendaratan bagi syarikat penerbangan kebangsaan iaitu Malaysia Airlines (MAS) di Lapangan Terbang Heathrow. Tidak lama selepas itu, terdapat pencerobohan di ruang udara antarabangsa Malaysia di Subang oleh kapal supersonik British iaitu Concorde.

Permulaan rancangan

Terdapat beberapa individu lain yang juga tidak berpuas hati dengan British dalam hal Guthrie ini, termasuklah Tun Ismail Ali, iaitu abang ipar kepada Tun Mahathir.

Tun Ismail Ali merupakan gabenor Bank Negara Malaysia (BNM) pada ketika itu. Beliau juga berkongsi pandangan dengan Tun Mahathir iaitu dengan tidak memihak kepada British. Beliau telah mengarahkan untuk memindahkan wang negara keluar dari bank-bank British seperti HSBC dan dimasukkan ke dalam bank tempatan.

Tambahan lagi, bank asing dari British turut disekat untuk membuka cawangan baru di Malaysia. Pada tahun 1981, disebabkan Guthrie telah menjual aset tanpa pengetahuan PNB, Tun Mahathir dan Tun Ismail telah membuat perancangan ambil alih.

Tun Ismail Ali dan Tan Sri Khalid Ibrahim. Gambar: New Straits Times

Tun Ismail kemudian mendapatkan pertolongan Tan Sri Khalid Ibrahim yang merupakan pengurus pelaburan di PNB pada ketika itu. Beliau telah diarah untuk merangka sebuah strategi untuk rancangan ini. Antara sebab beliau dipilih adalah kerana beliau pernah bekerja di bawah syarikat Guthrie di London, iaitu Barings. Setelah kajian dijalankan, beliau memberitahu misi ini memerlukan sekurangnya RM 1 bilion (£286 juta) dana dan ianya perlu dilakukan dengan pantas.

Kerajaan Malaysia bersetuju menyediakan peruntukkan tersebut dengan memperoleh dana dari syarikat Petronas, PERNAS dan Amanah Saham Malaysia (ASN). Manakala di England pula terdapat 2 kumpulan yang bersama dengan misi ini iaitu N. M. Rothschild & Sons yang bertanggungjawab untuk meyakinkan syarikat M&G Investment Trust untuk menjual saham Guthrie milik mereka iaitu sebanyak 17%. Selain itu, mereka juga menghubungi syarikat broker saham, Rowe & Pitman untuk memastikan penjualan dan pembelian saham kecil berjalan dengan lancar.

Serangan dimulakan

Setelah semua rancangan disusun, Malaysia mula mengorak langkah. Pada awal pagi 7 September 1981, broker-broker di bawah Rowe & Pitman dikerah untuk membeli semua saham minoriti milik Guthrie yang ada di pasaran. Akhirnya sebanyak 1.6 juta iaitu 5% saham Guthrie dirampas oleh PNB. Pada masa ini saham PNB meningkat kepada 30%, daripada pegangan sebelumnya iaitu 25%. 12% lagi diambil oleh PNB dari syarikat-syarikat di Asia Tenggara. Ekuiti pegangan PNB melonjak naik ke 42%.

Pada waktu rancangan ini berlaku, Tun Ismail berada di Singapura untuk berunding dengan syarikat OCBC. Namun, mereka telah menolak untuk menjual pegangan mereka kepada PNB.

Oleh yang demikian, Tan Sri Khalid telah menghubungi Kuwait Investment untuk menjual 5% saham mereka kepada PNB. Akhirnya, rancangan Tan Sri Khalid berjaya apabila PNB telah memiliki 7995 juta unit saham iaitu 50.4% pegangan saham dan seterusnya menjadikan PNB mempunyai pegangan terbesar di dalam Kumpulan Guthrie Berhad.

Kejayaan kerajaan Malaysia menakluk Guthrie. Gambar: Pixel Play

Serangan ini dilakukan dalam masa 4 jam sahaja. Pengerusi Guthrie iaitu Mark Gent hanya menyedari tentang serangan ini melalui berita di radio. Pengambilalihan ini telah memberi tamparan yang hebat kepada British kerana ia berjaya dilakukan oleh bekas tanah jajahannya.

Perdana Menteri Britain, Margaret Thatcher, telah memberi respon dalam masa beberapa hari selepas serangan ini berlaku dengan mengetatkan undang-undang supaya kejadian seperti ini tidak berulang lagi. Kebanyakan broker di London telah memuji kerajaan Malaysia di atas rancangan yang licik ini.

Kesan Dawn Raid kepada Malaysia

Selepas beberapa bulan semenjak serangan ini dibuat, saham Guthrie beransur menjadi milik kerajaan Malaysia. Pada penghujung tahun 1981, kesemua saham Guthrie akhirnya berjaya menjadi milik negara.

Kumpulan Guthrie Berhad bergabung dengan Sime Darby

Pada tahun 2007, Guthrie telah digabungkan dengan
Sime Darby
. Kini, nama Guthrie sudah pun tidak ada lagi. Namun strategi yang dirancang oleh tiga orang tokoh ini untuk kembalikan hak negara yang dirampas kekal di dalam sejarah negara.

Rujukan

Recalling The Guthrie Dawn Raid -NST

The ‘Unfinished Business’ of Malaysia’s Decolonisation: The Origins of the Guthrie ‘Dawn Raid’ - Shakila Yacob


Menilai Harga Syarikat dengan Nisbah PE

Dalam pelaburan saham, nisbah PE merupakan satu kriteria yang selalu digunakan untuk menilai harga saham. Dengan kriteria ini, pelabur boleh kenalpasti sama ada sesebuah saham itu didagangkan pada harga yang berpatutan ataupun sebaliknya. Untuk menilai, nisbah PE ini dibandingkan dengan saham yang lain dalam aktiviti perniagaan yang sama. Ini membolehkan saham dibandingkan pada asas yang sama.

Memahami nisbah PE

PE ratio atau nisbah PE menggunakan perbandingan harga saham terhadap Earnings per share (EPS) atau pendapatan bagi setiap unit saham. Ataupun, sama juga sekiranya menggunakan pengiraan Market Capital dibahagikan dengan pendapatan syarikat. Pengiraan ini akan memberikan satu nilai yang relatif antara harga dan pendapatan. PE atau lebih tepat lagi ditulis P/E sendiri bermaksud price-to-earning.

Nombor yang dihasilkan dalam pengiraan nisbah PE ini tak memberikan apa-apa maksud yang begitu bermakna dengan sendirinya. Ianya perlu dibandingkan dengan nombor PE yang lain seperti purata nisbah PE dalam sektor, nisbah PE saham lain dan juga PE sejarah saham itu sendiri. Dari sini barulah kita boleh katakan nilai ini tinggi atau rendah.

Nisbah Tinggi

Nisbah PE yang tinggi boleh menunjukkan sesebuah saham itu didagangkan pada harga yang tinggi berbanding pendapatan yang dihasilkan. Namun, situasi ini boleh terjadi, terutamanya sekiranya saham itu dijangka akan melipatgandakan pendapatan mereka. Dalam situasi ini, pelabur sanggup membeli saham ini pada harga premium kerana optimis terhadap potensi pertumbuhan syarikat.

Walaubagaimanapun, sekiranya jangkaan ini salah dan keputusan kewangan menunjukkan pendapatan di bawah jangkaan, terdapat kemungkinan bahawa harga saham akan jatuh semula mengikut sentimen pasaran. Pelabur akan menilai semula sentimen positif mereka kepada pandangan yang lebih realistik.

Nisbah Rendah

Sebaliknya sekiranya sesebuah saham mempunyai nisbah PE yang rendah, syarikat itu boleh dianggap sebagai saham di bawah nilai. Namun, ia tak semestinya menjadikan nilai PE yang rendah ni satu pilihan yang lebih digemari. Nisbah PE yang rendah juga memberitahu bahawa syarikat ini mempunyai pertumbuhan yang rendah. Pun begitu, nisbah PE yang rendah, diikuti dengan pelaburan berpotensi boleh menjadikan saham ini lebih menarik.

Dengan prospek baru untuk syarikat, kita juga boleh unjurkan PE di masa hadapan untuk menganggarkan harga wajar yang baru.

Trailing dan Forward PE

Bacaan PE yang biasa digunakan untuk harga saham semasa disebut sebagai Trailing PE, atau PE ekoran. Nisbah PE ini dikira berdasarkan 12 bulan laporan kewangan atau QR terbaru. Nilai PE ini akan berubah bergantung kepada pergerakan harga saham. Sekiranya nisbah ini menunjukkan nilai yang tinggi, syarikat perlu tunjukkan prestasi kewangan yang baik untuk laporan kewangan akan datang supaya nisbah ini menjadi wajar.

Nisbah PE hadapan atau Forward PE pula boleh dikira untuk mengunjurkan harga saham di masa akan datang. Caranya adalah dengan menganggarkan pendapatan ke hadapan dan tetapkan nilai PE yang realistik. Pengiraan ini akan memberikan harga saham berdasarkan input yang dimasukkan tadi. Kita boleh lihat di sini bahawa semua angka ini adalah berdasarkan anggaran. Oleh itu, sebuah tanggapan yang berasas perlu dipertimbangkan untuk mendapatkan nilai yang hampir. Ini juga menjadikan satu penilaian itu sukar untuk dianggarkan dengan tepat.

Nisbah PE dengan faktor pertumbuhan

Terdapat satu variasi pengiraan nisbah PE yang boleh mengambil kira pertumbuhan masa hadapan. Variasi ini disebut sebagai price-to-earning-to-growth ratio atau nisbah PEG. Sekiranya nisbah PE memberitahu sama ada syarikat ini didagangkan pada harga yang tinggi atau rendah, nisbah PEG boleh menjustifikasikan nilai ini. Satu pengiraan tambahan akan dibuat selepas pengiraan PE dengan dibahagikan dengan EPS hadapan.

Sekiranya pengiraan menunjukkan nilai kurang daripada 1, ini secara umum memberitahu bahawa saham ini berada di bawah nilai wajar. Sebabnya, harga saham ini didagangkan murah berbanding pendapatan ke hadapan. Sebaliknya, saham mempunyai nilai PEG yang lebih daripada 1 dianggap sebagai murah berbanding pendapatan yang boleh dibuat.


Menilai Kebarangkalian Kemuflisan Syarikat dengan Altman Z

Altman Z merupakan satu formula yang digunakan untuk mengkaji dan mengukur analisis kebarangkalian sesebuah syarikat akan mengalami muflis dalam masa dua tahun ke hadapan. Model ini telah dicipta dan dikembangkan oleh seorang profesor kewangan Amerika iaitu Edward Altman pada tahun 1967 yang bertujuan mengukur kestabilan kewangan syarikat.

Penilaian Skor Z

Dalam penilaian ini, Altman Z menggunakan lima nisbah prestasi kewangan yang diukur kepada satu skor. Pengiraan ini akan memberikan satu skor dan menentukan kebarangkalian kemuflisan terhadap sesebuah syarikat. Kebiasaannya apabila semakin rendah skor Z, semakin tinggi syarikat untuk kebarangkalian mengalami kemuflisan.

1.8 ke bawah

Sekiranya pengiraan menunjukkan skor Z kurang daripada 1.8, ia bermaksud syarikat tersebut menghadapi masalah kewangan dan berkemungkinan akan muflis pada masa hadapan.

3 ke atas

Sebaliknya, apabila skor Z lebih daripada 3, secara umum memberitahu syarikat ini mempunyai prestasi kewangan yang memberangsangkan serta berada di zon selamat daripada mengalami muflis.

Antara 1.8 dan 2.99

Manakala, apabila skor Z berada diantara 1.8 dan 2.99 ia bermaksud syarikat itu berada di zon kelabu dan mempunyai kebarangkalian sederhana mengalami tahap muflis.

1.8 atau 1.0

Nilai 1.8 dan ke bawah ini secara umumnya dianggap sebagai skor yang teruk untuk syarikat. Namun, nilai 1 juga boleh diambil untuk menggantikan angka pembawah ini untuk memberi ruang yang lebih besar untuk penilaian zon kelabu ini. Skor yang lebih rendah dari 1, malah mencapai nilai negatif pula boleh dikatakan memang teruk.

Secara ringkas, skor Altman Z ini boleh memberikan sebuah gambaran sekilas tentang kedudukan kewangan sesebuah syarikat sama ada mempunyai kebarangkalian muflis. Namun, skor ini sendiri bukanlah penentu kepada prestasi syarikat. Altman Z merupakan salah satu kajian fundamental dan masih banyak lagi faktor serta indikator lain untuk membuat kajian terhadap prestasi syarikat.

Parameter 5 Nisbah Skor Z

A - Modal Kerja / Jumlah Aset

Modal kerja merupakan perbezaan antara aset semasa syarikat dan liabiliti semasa. Nilai terhadap modal kerja syarikat menentukan tahap kestabilan kewangan dalam jangka masa pendek. Modal ini dilaburkan dalam aset semasa syarikat.

B - Retained Earning / Jumlah Aset

Retained Earning
 bermaksud jumlah pendapatan bersih dalam perniagaan selepas membuat pembayaran dividen kepada pemegang saham.

C - Pendapatan sebelum faedah dan cukai (EBIT) / Jumlah Aset

EBIT merupakan satu ukuran keuntungan syarikat yang merujuk kepada kemampuan syarikat untuk menjana keuntungan daripada operasi syarikat. Nisbah EBIT / Jumlah Aset menunjukkan kemampuan syarikat untuk menjana pendapatan yang menguntungkan, berupaya membiayai pengeluaran operasi dan membuat pembayaran hutang.

D - Nilai Pasaran Ekuiti / Jumlah Liabiliti

Nilai pasaran juga dikenali sebagai
market capitalization
 yang merupakan nilai ekuiti syarikat. Ia diperoleh daripada pergerakan jumlah saham berdasarkan harga saham semasa.

E - Jumlah Jualan / Jumlah Aset

Nisbah ini menunjukkan seberapa banyak keberkesanan pihak pengurusan syarikat menggunakan aset untuk menjana pendapatan. Nisbah penjualan yang tinggi akan menyebabkan pihak pengurusan hanya memerlukan pelaburan yang kecil untuk menghasilkan penjualan. Kesannya, menyebabkan berlakunya peningkatan keuntungan keseluruhan syarikat

Apabila nisbah ini rendah atau menurun pihak pengurusan perlu menggunakan lebih banyak sumber untuk menjana penjualan mencukupi. Kesannya, keuntungan syarikat akan berkurangan.

Tidak mewakili aliran tunai

Sekiranya melihat pada parameter Altman Z tadi, anda mungkin sedar bahawa jumlah tunai dalam tangan tiada dalam pengiraan skor ini. Jadi, syarikat dengan skor Z yang tinggi tidak semestinya mempunyai tunai yang banyak. Oleh itu, jika kita lihat keputusan kewangan yang teruk, tahap tunai yang rendah dan skor Z yang rendah, kita mungkin sedang melihat syarikat yang sedang menghadapi masalah dari segi kewangan.

Fungsi dan Kegunaan

Sebagai seorang pelabur, kita boleh menggunakan Altman Z untuk membuat kajian untuk menentukan tahap kebarangkalian kemuflisan sesebuah syarikat. Namun, setiap indikator dan analisis kajian mempunyai faktor kelebihan dan kelemahan yang tersendiri. Penggunaan Altman Z merupakan salah satu panduan sahaja, dan banyak lagi faktor lain yang boleh mempengaruhi pasaran harga saham.

Altman Z bukan sahaja digunakan para pelabur, malah institusi kewangan juga menggunakan formula ini. Penilaian ini penting juga untuk dijadikan salah satu kaedah kepada institusi kewangan untuk memberi pinjaman kewangan kepada sesebuah syarikat.


Menilai "Mood" Market Semasa

Sudah tentu ramai yang nak masuk market pada waktu market memberi duit pada kita. Tetapi mengetahui keadaan market kadang-kadang tidak mudah lebih-lebih lagi untuk yang baru berdagang dalam pasaran. Ada banyak cara menentukan samada market tengah ok atau market tengah slow, dan istilah yang digunakan untuk penentuan ini ialah
Market Breadth
.
Antara kaedah
market breadth
 yang selalu digunakan ialah saham naik (gainers) melawan saham turun (losers), penggunaan carta indeks, Advance-Decline line, jumlah saham mencapai harga tertinggi melawan terendah, saham mempunyai volume menaik vs volume menurun dan macam-macam lagi. Kami terangkan 3 kaedah disini:

1. Penggunakan Carta Indeks

Carta indeks boleh digunakan untuk mengukur kekuatan keseluruhan market. Untuk market Malaysia, kita menggunakan
FBMKLCI
 (FTSE Bursa Malaysia Kuala Lumpur Composite Index) sebagai kayu ukur kerana indeks ini mengumpulkan 30 syarikat terbesar di Bursa Malaysia. Setiap market ada kayu ukur masing-masing seperti Dow Jones Industrial Average / S&P (US), Nikkei (Jepun) dan Straits Times Index (Singapura).

Untuk menilai market menggunakan carta indeks seperti FBMKLCI, anda memerlukan sedikit ilmu analisis teknikal untuk menentukan sama ada indeks dalam keadaan
uptrend
 atau ada signal-signal positif. Apabila indeks positif, selalunya keseluruhan pasaran juga dalam keadaaan baik.

2. Saham Naik
(Gainers)
 Melawan Saham Turun
(Losers)

Petanda ini selalu digunakan untuk mereka yang nak short term untuk memilih sama ada untuk berdagang secara short term atau berehat. Apabila jumlah saham meningkat banyak, maknanya banyak pembelian berlaku pada hari tersebut dan
mood
 dalam keadaan baik. Begitu juga sebaliknya. Petanda ini boleh dirujuk dalam platform trading masing-masing. Contoh, untuk platform mplus, seperti berikut:

Contoh petanda di platform web Mplus

Contoh petanda di aplikasi mobile Mplus
3. iSaham Market Mood

Petanda ini paling mudah digunakan untuk semua sebab kami rumuskan berdasarkan algoritma yang disusun secara khas dan dipaparkan dengan mudah untuk difahami. Anda boleh dapatkan di link berikut:
[Market Mood]
 atau pilih menu
Labs
 di bawah, dan kemudian pilih
Market Mood
. Cara penggunaan iSaham Market Mood:

Mood

Penerangan

Extreme Fear

Fasa market jatuh terlalu banyak,
trader
 terlalu takut dan panik. Ini ialah fasa yang sesuai untuk pelabur yang suka saham yang jatuh banyak dan mencari saham
undervalued

Fear

Fasa market mula takut. Bagi mereka yang menggunakan strategi "trend following", fasa ini ialah fasa untuk berehat dan lepaskan pegangan saham

Neutral

Fasa ketidakpastian sama ada market nak naik atau tidak. Selalunya pada fasa ini, masih banyak saham yang boleh beri pulangan yang baik, namun perlu berhati-hati pada perubahan fasa market sama ada ke atas atau ke bawah

Greed

Fasa market mula berani. Bagi mereka yang menggunakan strategi "trend following", fasa ini ialah fasa yang perlu aktif semula dan membeli saham-saham yang mantap

Extreme Greed

Fasa market naik terlalu banyak dengan sesi kejar mengejar harga. Fasa ini semestinya boleh buat duit tetapi sebarang kejatuhan boleh jadi kejatuhan besar, jadi perlu serius dengan cut loss. Untuk pelabur jangka masa panjang (yang tak hold selamanya), selalunyu akan ambik untung sebab harga dah naik banyak

Kenapa market mood penting?
Market mood
 atau
market breadth
 selalunya digunakan bagi memberikan gambaran menyeluruh sekilas pandang tentang keadaan market sekarang. Statistik menunjukkan
performance
 portfolio semasa market mood baik untuk semua jangka masa adalah jauh lebih baik berbanding pada waktu market mood tidak baik. Sebab tu bila market ok, kita pakai strategi apa pun, saham naik. Pakai strategi hentam pun saham naik. Jadi, dekat sini pentingnya memahami keadaan market semasa.